
Dhia  beannaich  ar  Righ 


Cò  sgaras  sinn  o  ghràdh  Chriosd?  an 
dean  trioblaid,  no  àmhghar,  no  geur- 
leanmhuinn,  no  gorta,  no  lomhnochduidh, 
no  cunnart,  no  claidheamh? 

Ni  h-eadh,  ach  anns  na  nithibh  sin  uiie 
tha  sinn  a'  toirt  tuilleadh  agus  buaidh,trid- 
san  a  ghràdhaich  sinn. 

Oir  tha  dearbh-bheachd  agam,  nach  bi  bàs, 
no  beatha,  no  aingil,  no  uachdaranachda, 
no  cumhachda,  no  nithe  a  tha  làthair,  no 
nithe  a  tha  ri  teachd, 

No  àirde,  no  doimhne,  no  creutar  sam 
bith  eile,  comasach  air  sinne  a  sgaradh 
o  ghràdh  Dhè  a  tha  ann  an  Iosa  Criosd  ar 
Tighearna. 

Rom.  viii.  35,  37-39. 

Agus  chi  iad  'aghaidh;  agus  bithidh 
'ainm-san  air  clàr  an  eudain. 

Taisb.  xxii.  4. 

INTRODUCTION 

It  seems  a  long  long  time  since  the  thunder  of 
the  guns  broke  the  peace  of  the  nations,  and  the 
struggle  began  which  will  decide  the  fate  of  the 
world.  In  the  hour  of  battle  it  was  never  the  way 
of  the  Highlander  to  keep  to  the  back  of  the  fray, 
and  in  our  day  the  manhood  of  the  Scottish 
Highlands  has  flocked  to  the  colours.  In  every 
battle  on  sea  and  land  our  countrymen  have  borne 
a  noble  share.  Where  men  fell  thickest,  there  the 
tartan  gleamed;  where  the  enemy  fled,  there  the 
piobrochd  thrilled  the  blood.  As  the  Highland 
Brigade  breasted  the  slopes  of  the  Alma,  stern 
silence  fell  on  the  ranks  until  Sir  Colin  Campbell 
lifted  his  bonnet  and  they  rushed  on  the  foe  with 
the  slogan  of  victory;  but  all  the  glories  of  the 
days  of  old  fade  before  the  glory  of  our  day.  The 
mightiest  military  power  in  the  world  burst  in 
mighty  flood,  wave  after  wave,  seeking  to  over- 

whelm  that  line  of  soul  and  iron  that  barred 
its  way  to  world  dominion,  but,  before  the  heroism 
that  never  flinched,  it  broke  and  wavered  and 
crumbled.  In  those  great  hours  when  the  soul 
of  the  world  was  saved,  we  are  proud  that  our 
race  bore  nobly  its  part.  When  at  Waterloo, 
Napoleon  saw  his  ranks  yield  before  the  onslaught 
of  the  Highlanders,  he  did  not  restrain  his 
admiration  for  his  enemies,  but  exclaimed, 
"Les  braves  Ecossais" — "  Brave,  brave  Scots- 
men." As  we  think  of  the  men  who  have  died 
that  we  may  live,  what  can  we  say  but  just  that : 
"  Brave,  brave  Fellow-Countrymen."  And  we 
say  it  with  love  and  tenderness  and  a  great 
feeling  of  gratitude  in  our  hearts. 

Which  to  admire  most,  the  men  who  went 
forth  to  face  death,  or  the  parents  and  wives  who 
gave  them  at  their  country's  call,  I  know  not. 
There  was  a  boy  of  eighteen  years  from  the  Isle 
of  Skye  who  gained  the  D.S.O.  at  Loos,  and  who, 
a  year  later,  was  killed.  Regarding  him  the  father 
wrote  to  a  friend: — "His  mother  and  I  both 
know  that  though  our  boy  had  been  spared  to 
the  threescore  years  and  ten,  he  could  never  have 
achieved  anything  greater  or  nobler  than  he 

achieved  dying."  And  that  was  the  spirit  of  all 
our  Highland  people.  In  no  part  of  the  British 
Empire  has  there  been  more  losses  of  brave  men 
than  in  the  Highlands,  but  the  sorrowing  hearts 
are  sustained  by  the  overshadowing  God.  In 
these  days  men  and  women  into  whose  hearts 
the  iron  has  pierced  are  realising,  as  never  before, 
"The  Comforter  which  is  the  Holy  Ghost." 

It  was  to  keep  our  men  at  the  front  in  living 
touch  with  that  life  of  the  Spirit,  which  is  the 
inheritance  of  their  race,  that  a  small  Committee 
was  formed  in  Edinburgh  to  supply  them  with 
Gaelic  devotional  literature.  There  was  but  little 
available  of  suitable  form,  so  books  were  translated, 
or  edited,  representing  what  is  best  in  the  religious 
literature  of  the  Gael.  The  burden  of  the  work 
fell  on  the  Rev.  Donald  Maclean,  Free  St  Columba 
Church,  Edinburgh,  and  the  Rev.  Malcolm 
MacLennan,  D.D.,  St  Columba  U.F.  Church, 
Edinburgh.  To  them  the  Highland  sailors  and 
soldiers  owe  the  booklets  which  brought  the 
message  of  the  Everlasting  Gospel  in  the  language 
they  love.    They  will  not  lose  their  reward. 

Those  who  undertook  the  work  of  sending  forth 

the  booklets  will  be  amply  rewarded  if  through 
the  printed  word  there  may  come  to  the  sailors  on 
the  deep  or  the  soldiers  in  the  trenches  the  fuller 
sense  that  God  is  with  them.  This  terrible 
scourge  of  War  has  not  been  sent  without  a 
purpose.  It  is  in  the  night  that  the  stars  arise 
and  shine,  and  it  is  in  the  day,  dark  with  affliction, 
that  the  vision  of  God  arises  on  the  soul.  We  had 
given  ourselves  to  pleasure  and  to  Mammon  and 
were  forgetting  God,  but  our  laughter  has  been 
hushed  and  our  Mammon  seen  to  be  dross  when 
the  great  and  terrible  day  of  the  Lord  dawned. 
We  have  learned  once  more  through  blood  and 
tears  that  nothing  is  of  any  value  in  the  world 
except  to  love  God  and  to  serve  Him.  There  has 
come  a  new  sense  of  the  value  of  the  power  of 
prayer.  We  have  cried  to  God  like  our  fathers  of 
old  and  He  has  heard  us.  At  Bannockburn  six 
hundred  years  ago,  the  Scots  "  full  devoutly  knelt 
down  to  pray  \  and  a  short  prayer  they  made  to 
God  to  help  them  in  that  fight."  They  prayed 
and  they  conquered.  Thus  has  it  always  been. 
If,  at  the  front,  the  men  have  prayed,  at  home 
prayer  has  ascended  without  ceasing.  At  the  hour 
of  worship,  in  the  stillness  of  the  quiet  glen,  the 
prayer  has  risen  to  the  Father  that  the  sons  far 

away  might  be  shielded  from  the  enemy  of  the 
body  and  the  enemy  of  the  soul.  And  because  of 
these  prayers  in  the  Church  and  the  home,  the 
hearts  of  our  soldiers  have  been  garrisoned  by  the 
Spirit  of  God.  They  have  not  been  forsaken  nor 
have  they  been  overwhelmed,  and  at  last  victory 
will  be  theirs. 

When  the  battle,  for  the  soul  of  the  world  has 
been  gained  and  the  great  army  comes  home  again, 
it  is  our  hope  and  our  confidence  that  the  men 
who  have  faced  death  for  freedom  and  righteous- 
ness will,  in  the  after  days,  prove  themselves  good 
soldiers  of  Jesus  Christ.  There  will  come,  through 
this  great  visitation  of  God,  many  changes.  Evils 
which  have  gnawed  like  a  canker  at  the  heart 
of  the  nation,  we  must  destroy.  The  places 
which  have  been  solitary  and  desolate  must  again 
be  peopled.  The  altars  of  our  God  must  again  be 
reared  in  our  homes.  And  it  is  the  men  who 
have  looked  death  in  the  face,  and  have  saved  the 
Empire  on  the  battle-field,  who  shall  lead  the 
nation  hereafter  into  the  promised  land  of  love 
and  righteousness.  But  there  will  be  no  promised 
land  for  any  except  for  those  who  see  the  ancient 
guiding  fires  burn  and  shine,  leading  them  on. 

Our  prayer  at  home  for  the  men  at  the  front 
is  just  this,  that  their  eyes  may  not  grow  dim  to 
the  vision  of  God,  and  that,  in  life  and  death,  the 
Everlasting  Arms  may  be  around  them,  and  that,  at 
last,  should  God  spare  them  to  come  home,  they 
may  set  themselves  to  establish  the  Kingdom  of 
God  and  build  up  Jerusalem  in  this  our  beloved 
land. 

Norman  Maclean. 

Edinburgh, 

November  1 916. 

A  sheoldairean  agus  a  shaighdeirean 
Gaidhealach  ! 

Ann  an  ainm  an  Tighearna  Iosa  Criosd,  Prionnsa 
na  sithe,  tha  sinn  a'  cur  fàilte  oirbh. 

Mar  chinn-suidhe  thri  eaglaisean  a  tha  searm- 
onachadh  an  t-soisgeil  anns  a'  Ghàidhlig,  dh'- 
iarradh  sinn  a  dheanamh  dearbhta  dhuibh  gu 
bheil  ùrnuighean  ar  coimhthionalan  a  ghnàth  a' 
dol  suas  as  bhur  leth.  Gu  'n  robh  Dia  'n  a  sgiath 
dhuibh  ann  an  là  a'  chunnairt,  a'  tabhairt  duibh 
foighidinn  agus  neart  an  làithean  feithimh  agus 
faire,  buaidh  ann  an  la  a'  chatha,  agus  gu  'n 
gabhadh  e  thuige  fèin  sibh  an  uair  a'  bhàis !  An 
lorg  bhur  fulangais  agus  bhur  fèin-iobradh  gu  Jn 
robh  sith  le  ceartas  air  a  stèidheachadh  air  an 
talamh,  an  ùin  gun  a  bhi  fada ! 

Cha  'n  'eil  ceàrna  de  'n  t-saoghal  air  nach  do 
dhruidh  fuil  uasal  nan  saighdeirean  Gàidhealach, 
anns  na  làithean  a  dh'fhalbh,  's  iad  a'  cathachadh 
as  leth  righ  agus  dùthcha.  Thug  sibh  dearbhadh 
mu  thràth,  anns  a'  chogadh  so,  gur  mic  sibh  a  tha 
airidh  air  cliu  bhur  sinnsireachd.  Tha  sinn  a' 
toirt  buidheachas  do  Dhia  air  bhur  son.  Ma 


thig  a'  ghairm  oirbh  gu  triall  as  a  so,  cuiribh  bhur 
n-aghaidh  air  a'  bhàs  mar  dheagh  shaighdeirean 
Iosa  Criosd ;  ach  ma  's  e  run  an  Tighearna,  sibh 
a  thighinn  dachaidh  fa-dheòidh  gu  bhur  tir  agus 
bhur  dàimhean  caithibh  aimsir  bhur  beatha  mar 
dheagh  shaighdeirean  Iosa  Criosd. 

Mar  dhuinne  is  amhluidh  dhuibhse,  cha  'n  'eil 
ann  ach  aon  tearmunn,  eadhon  Dia.  A  mhàin 
cuireamaid  so  'n  'ur  cuimhne : 

'S  fearr  na  bhi  'g  earbs'  à  duine  beò 

Ar  dòchas  chur  an  Dia  ; 
'S  fearr  na  bhi  'g  earbs'  à  prionnsaibh  mòr 

Ar  dòchas  chur  's  an  Triath. 

Is  sinn, 

bhur  seirbhisich  anns  an  Tighearna  Iosa  Criosd. 

Ceann-suidhe  Eaglais  na  h-A  Iba. 
Ceann^uidhe  na  h-Eaglais  Shaoir  Acnaichte. 
Ceann-suidhe  na  h-Eaglais  Shaoir, 

SEARMON  I 

06*71  ard  fhear-ciiiil  air  Sosanim,  air  son  mhac  Chbrah, 
MaschiL    Or  an  graidh. 

Tha  mo  chridhe  a  deachdadh  deadh  ni ;  cuiridh  tni'nceill 
na  nithe  a  rinn  mi  do'n  Righ ;  bithidh  mo  theangadh  mar 
pheamt  fir-sgriobhaidh  d/ieis,  etc. — SALM  xlv.  I -3. 

Tha  dàimh  àraidh  aig  Leabhar  nan  Salm  uile  ri 
Iosa  Criosd,  aon  chuid  gu  neomheadhonach  no 
ann  am  pearsa  Dhaibhidh,  neach,  an  dèidh  Aaroin 
agus  Mhelchisedeic,  a  b'e  an  samhladh  pearsonta 
a  bu  chomharaichte  a  bha  air ;  ach  tha  cuid  de 
Shalmaibh  a  tha  gu  h-iomlan  agus  gu  neo-mheadh- 
onach  'nam  fàistneachd  m'a  thimchioll  fèin  agus 
a  dhreuchdan — eadhon,  mar  a  tha  Salm  ii.  'na 
fàistneachd  air  a  rioghachd;  Salm  xvi.,  air  obair 
;eadar-mheadhonaireachd  agus  'ùmhlachd  do  Dhia 
innte ;  Salm  xxii.,  air  dreuchd  a  shagartachd,  air 
fhulangasaibh,  agus  a  bhàs,  agus  'aiseirigh,  agus 

'eadar-ghuidhe ;  Salm  xl.,  air  a  thabhartas  agus 
'f  hulangasaibh ;  Salm  lxxii.,  air  a  churnhachd  mar 
righ  agus  mar  f  hàidh  agus  air  a  spèis  ghlòrmhor 
d'a  shluagh;  Salm  lxviii.,  air  'àrdachadh  ghlòrmhor; 
agus  tha  an  t-Salm  a  tha  nis  r'ar  n-aghaidh  'na 
fàistneachd  air  a  phearsa,  agus  air  a  dhreuchd 
rioghail,  agus  air  a  cheangal-pòsaidh  r'a  eaglais. 

Is  e  ceann-sgriobhaidh  na  Sailme  so,  "  Do'n 
àrd  fhear-ciùil  air  Sosanim,  air  son  mhac  Chòrah, 
Maschil,  Oran  gràidh." 

"  Do'n  àrd  f  hear-ciùil ; "  is  amhuil  a  tha  am 
focal  gu  coitchionn  air  'eadar  -  theangachadh — 
"Do'n  ti  a  tha  toirt  barrachd"  Bha  an  t-Salm 
mar  so  air  a  moladh  dhasan  a  bha  os  ceann  nan 
Lebhitheach  eile  ann  an  aoradh  Dhè  anns  an 
teampull,  le  seinn  air  innealaibh  ciùil. 

"Air  Sosanim."  Tha  am  focal  a'  ciallachadh 
lilidhean  ;  cha'n'eil  fios  againne  an  e  inneal-ciùil 
a  bha  ann  an  so  no  fonn  àraidh,  cha  mhò  a  tha 
fios  aig  na  h-Iudhaich. 

"Air  son  mhac  Chòrah."  Faodaidh  sinn 
fhaicinn  cò  iad  so,  i  Eachd.  ix.  19,  "Bha  na 
Corahaich  os  cionn  oibre  na  seirbhis,  'nan  luchd- 
gleidhidh  gheatachan  a'  phàiiliun."  Ciod  tuill- 
eadh  ris  an  robh  iad?  Rann  33,  "Is  iad  sin  an 
luchd-ciuil,  cinn  aithrichean  nan  Lebhitheach,  a 

bha  arms  na  seòmraichibh,  saor  o  gach  cùram 
eile ; "  oir  bha  iad  air  an  gnàthachadh  ann  a  bhi 
seirm  cliù  Dhè  le  h-innealaibh  ciùil  a  là  agus  a 
dh'oidhche. 

B'e  Daibhidh  a'  cheud  neach  a  thug  a  steach 
innealan-ciùil  do  aoradh  shuidhichte  Dhè;  cha'n 
e  nach  robh  tiompanan  agus  ciombalan  air  an 
gnàthachadh  air  uairibh  ann  am  moladh  Dhè 
roimhe,  ach  b'esan  a'  cheud  neach  a  thug  a  steach 
àireamh  mhòr  de  na  h-innealaibh-ciùil  do  aoradh 
Dhè.  Agus  ann  an  i  Eachd.  xxiii.  5,  tha  e  gu 
soilleir  a'  labhairt  mu  bhi  moladh  Dhè  le  h- 
innealaibh-ciuil  "a  rinn  mise,"  deir  e.  Rinn  e 
iad  fo  threòrachadh  Spioraid  Dhè ;  air  sheòl  eile 
cha  robh  gnothuch  aige  an  deanamh :  oir  is 
amhuil  a  tha  e  sgriobhta,  1  Eachd.  xxviii.  12, 
'nuair  a  rinn  e  uile  òrduighean  an  teampuill  a 
shuidheachadh,  gu'n  robh  e  a  rèir  "  samhlaidh 
nan  uile  nithe  a  bha  aige  'na  inntinn ; "  "  a  thug 
an  Tighearn  orm,"  deir  e,  "a  thuigsinn  ann  an 
sgriobhadh  le  a  làimh  orm,  eadhon  uile  oibre  an 
t-samhlaidh  so,"  rann  19.  Bha  an  t-iomlan  air 
fhoillseachadh  dha  leis  an  Spiorad  Naomh,  as 
eugmhais  nach  b'urrainn  e  ni  sam  bith  a  thoirt 
a  steach  do  aoradh  Dhè.  Rinn  an  Tighearn 
'ulluchadh  air  son  na  seirbhis  so  am  feadh  a  bha 

e  'na  f  hear-gleidhidh  chaorach  ;  oir  aig  an  àm  sin 
thàinig  e  gu  bhi  glè  ealanta  mar  fhear-cluich  air 
innealaibh-ciùil. 

Agus  cha'n  urrainn  sinn  gun  a  thoirt  fainear, 
•s  an  dol  seachad,  gur  tròcair  ro  mhòr  a  tha 
ann  gu'm  bitheadh  Dia  a'  gnàthacbadh  buadh- 
an  nàdurra  dhaoine,  gu  h-àraidh  iad  sin  anns 
a  bheil  iad  a'  toirt  barrachd,  ann  an  rathad  sam 
bith  'na  sheirbhis.  Bha  comasan  comharaichte 
ciuil  aig  Daibhidh,  agus  rinn  Dia  an  gnàthachadh 
'na  sheirbhis.  Agus  d'an  taobh-san  aig  an  robh 
comasan  air  an  dòigh  cheudna,  ach  nach  d'  rinn 
Dia  a  ghnàthachadh  air  a'  mhodh  so,  tha  am 
fàidh  'gan  diteadh,  Amos  vi.  5.  Ciod  air  son 
an  do  dhiteadh  iad?  Eadhon  chionn  gu'n  do 
dhealbh  iad  dhaibh  fèin  innealan-citiil,  cosmhuil 
ri  Daibhidh.  Rinn  Daibhidh  sin  chum  seirbhis 
a  dheanamh  do'n  Tighearn ;  agus  rinn  iadsan  e 
chum  seirbhis  a  dheanamh  d'an  ana-miannaibh. 
Far  a  bheil  buadhan  comharaichte  sam  bith  aig 
daoinibh,  tha  e  'na  thròcar  do-labhairt  gu'm  bith- 
eadh iad  air  an  gnàthachadh  ann  an  seirbhis  Dhè ; ' 
oir  air  sheòl  eile  bithidh  iad  gun  amharus '  air 
an  gnàthachadh  ann  an  obair  an  diabhuil :  agus, 
chum  an  tròcair  fhagail  ni's  ro  chomharaichte,  tha 
sinn  a'  meas  gu  bheil  tuilleadh  de  chleachdadh 

nan  comasan  nàdurra  air  am  buileachadh  ann 
an  seirbhis  an  diabhuil  na  tha  deanta  ann  an 
seirbhis  Dhè. 

A  ris :  b'e  so  aomadh  nàdurra  Dbaibhidh  ;  uime 
sin  goirear  dheth,  "Salmadair  binn  Israeil."  Bha 
faobhar  a  spioraid  ris  a'  cheòl.  Agus  faodar  a 
thoirt  fainear,  gur  tròcair  ro  chomharaichte  a  tha 
ann  'nuair  a  tha  faobhar  ar  spioradan,  ann  an 
aomadh  àraidh  sam  bith,  air  a  ghnàthachadh  ann 
an  seirbhis  Dhè.  Gnàth-fhoc.  xxvii.  17,  "Mar  a 
"  gheuraichear  iarunn  air  iarunn,  is  amhuil  a  gheur- 
aicheas  duine  gnuis  a  charaid."  Tha  faobhar 
àraidh  aig  gach  uile  dhuine;  agus  tha  iomadh 
dòigh  air  an  geuraichear  e.  Gearraidh  na  h-uile 
neach  aon  rathad  no  rathad  eile ;  agus  is  e  cuid- 
eachd  agus  companas  am  meadhon  mòr  leis  a 
bheil  am  faobhar  air  a  gheurachadh.  Tha  aon 
duine  a'  gearradh  rathad  an  t-saoghail,  duine  eile 
rathad  nan  toil-inntinnean  agus  nan  ana-miannan ; 
agus  tha  an  samhuil  sin  de  chompanaich  'ga  shior- 
gheurachadh.  Is  maith  an  ni  an  uair  a  tha 
faobhar  spioraid  duine  air  a  thionndadh  ri  nithibh 
Dhè,  agus  an  uair  a  tha  muinntir  aige  leis  an 
deanar  'fhaobhar  a  gheurachadh ;  oir  cia  b'e  air 
bith  taobh  ris  a  bheil  faobhar  duine  air  a 
thionndadh;  is  ann  de'n  taobh  sin  e  fcin.  Faod- 

aidh  e  ni-eigin  a  dheanamh  ann  an  aoradh  Dhè ; 
ach  ma  tha  fhaobhar  ris  an  t-saoghal,  is  ann  de'n 
t-saoghal  e  fein ;  agUS  ma  tha  fhaobhar  ris  na 
toil-inntinnibh  agus  ris  na  h-ana-miannaibh,  is 
amhuil  sin  e  fèin.  A  nis,  so  mar  a  bha  Daibhidh ; 
bha  faobhar  agus  aomadh  àraidh  a  spioraid  air 
a  thionndadh  ri  Dia,  agus  is  amhuil  a  bha  e  air 
a  ghnàthachadh  le  Dia. 

Tha  ceann-sgriobhaidh  coitchionn  air  a  thoirt 
do'n  t-Salm  so,  u  Maschil "  ;  is  e  sin,  òran  a  dhean- 
amh neach  glic,  no  a  thabhairt  teagaisg.  Is  iad 
nithe  Chriosd,  air  dhòigh  àraidh,  a  tha  freagarr- 
ach  chum  teagaisg  a  thoirt  do  eaglais  Dbè. 

Is  e  brìgh  àraidh  na  Salm  so,  "Oran  nan 
gràdh."  Agus  c'arson  a  theirear  "  nan  gràdh  "  ? 
Theagamh  gu  bheil  tri  aobharan  air  a  shon : — 
i.  Chionn  gu  bheil  iomradh  air  a  thoirt  aims 
an  t-Salm  air  coimh-chleachdadh  gràidh  dithis  d'a 
cheile.  Cha'n  ann  air  gràdh  Chriosd  a  mhain 
d'a  eaglais,  no  a  mhain  air  gràdh  na  h-eaglais  do 
Chriosd — ach  tha  coimh-chleachdadh  gràidh  ann, 
eadhon,  cleachdadh  gràidh  Chriosd  do'n  eaglais, 
agus  cleachdadh  gràidh  na  h-eaglais  do  Chriosd  ; 
ionnus  gur  òran  ghràdh  a  tha  ann.  2.  Theagamh 
gu  bheil  e  air  iomradh  air  a'  mhodh  so  ann  an 
rathad  inbheachd)  a  rèir  gnàth  na  h-Eabfera  ;  l(nan 

gràdh " — is  e  sin,  a'  ghraidh  as  ro  òirdheirce, 
gràdh  do  nach  fhaighear  coimeas.  3.  Theagamh 
gu'n  goirear  so  dheth,  do  bhrigh  nan  toraidhean 
eugsamhuil  a  tha  r'am  faotainn  air  an  aon 
ghràdh  sin  a  tha  eadar  Criosd  agus  'eaglais. 
Ged  nach  'eil  ann  ach  aon  ghràdh  air  gach 
làimh,  gidheadh  tha  toraidhean  eugsamhuil  air  an 
giulan  leis;  a  bhitheas  air  an  toirt  fainear  anns 
an  ath  rann. 

Tha  mi  air  dhòigh  àraidh  a'  meas  gu'n  goirear 
so  dheth  anns  an  dara  seadh,  chionn  gu  bheil  e 
ni's  inbhiche  na  gràdh  sam  bith  eile  anns  an 
t-saoghal ;  is  e  an  gràdh  dìomhair,  spioradail  a 
tha  eadar  Criosd  agus  an  eaglais  an  gràdh  as  ro 
òirdheirce. 

Is  "  Oran  ghràdh  "  a  tha  ann.  Cha  labhair  sinn 
ribh  timchioll  nàduir  nan  bran.  "  A  bheil  neach 
sam  bith  subhach?"  deir  Seumas,  "seinneadh  e 
Sailm  : "  ionnus  gu'n  robh  seinn  'na  mheadhon  a 
chomharaich  Dia  trid  am  bitheadh  daoine  a' 
taisbeanadh  an  aoibhneis  ann  an  rathad  buidh- 
eachais. 

Air  a'  mhodh  so  faodar  an  dà  bheachd  a  leanas 
f  hòghluim  o  cheann-sgriobhaidh  na  Salm  : — I.  Gu 
bheil  ceangal-posaidh  Chriosd  agus  'eaglais,  no  an 
comh-ghràdh  a  tha  eadar  Criosd  agus  'eaglais,  'na 

aobhar  air  son  òrain  mhbr-aoibhneis.  II.  Cha'n 
e  òran  gràidh  a  tha  ann,  ach  òran  ghràdh.  Bheir- 
eamaid  fainear  uaith  so,  nach  'eil  gràdh  sam  bith 
cosmhuil  ri  gràdh  Chriosd  d'a  eaglais  ann  an  là  a' 
pbosaidh,  agus  mar  an  ceudna  do  gach  creidmheach 
fa  leth;  tha  inbheachd  ann  os  cionn  gach  uile 
ghràidh  eile. 

I.  Tha  gràdh  so  Chriosd  agus  na  h-eaglais  'nan 
ceangal-pòsaidh  'na  chuis-aoibhneis  agus  gàird- 
eachais  ro  mhòr : — 

i.  Tha  e  mar  sin  do  Dhia  fein.  Tha  e  'cur  an 
cèill  mar  a  tha  a  chridhe  d'a  thaobh,  Seph.  iii.  1 7, 
"  Ni  e  gàirdeachas  os  do  chionn  le  luathghair : 
gabhaidh  e  fois  'na  ghràdh;  ni  e  gàirdeachas  os 
do  chionn  le  seinn."  Far  a  bheil  Criosd  agus  creid- 
mheach air  an  aonadh  r'a  chèile  (oir  tha  iomradh 
air  a  thoirt  air  ann  an  sin),  is  cùis-aoibhneis  do- 
labhairt  e  do  Dhia  fèin.  Cha'n  e  gu  bheil  aig  Dia 
comh-aigne  ruinne ;  ach  tha  e  'ga  chur  an  cèill  gus 
a'  cheum  as  àirde  ann  an  Ier.  xxxii.  41,  chum 
gu'm  bitheadh  fios  againn  cionnus  a  tha  cridhe 
Dhè  d'a  thaobh,  "  Ni  mi  gàirdeachas  os  an  cionn 
chum  maith  a  dheanamh  dhaibh,  le  m'  uile  chridhe 
agus  le  m'  uile  anam  : "  air  chor  as  gu  bheil  e  'na 
òran  ghradh  do  Dhia  fèin.  Tha  e  air  a  chur  an 
ceill  a  ris  ann  an  Isa.  lxii.  4,  5,  "  Bithidh  run  an 

Tighearn'  ort,  agus  bithidh  d'  fhearann  air  a 
cheangal  ann  am  pòsadh.  Oir  mar  a  phòsas 
duin'  òg  òighe,  -mar  sin  pòsaidh  d'  fhear-togail 
thusa ;  agus  mar  a  ni  am  fear  nuadh-pòsda  gàird- 
eachas  'na  mhnaoi,  mar  sin  ni  do  Dhia  gàirdeachas 
annadsa."  Agus  dh'fhaodtadh  mòran  àitean  eile 
a'  chomharachadh  chum  na  criche  so. 

2.  Is  cùis-aoibhneis  e  do  losa  Criosd.  Dàn 
Shol.  iii.  n,  "Rachaibh  a  mach,  a  nigheanan 
Shioin,  agus  faicibh  Righ  Solamh  leis  a'  chrun 
leis  an  do  chrun  a  mhàthair  e  air  là  a  phòsaidh, 
agus  air  là  subhachais  a  chridhe."  Bha  an  Solamh 
so  'na  shamhladh  air  Criosd;  agus  b'e  màthair 
Chriosd,  a  rug  e  a  thaobh  nàduir  a  dhaonnachd, 
an  eaglais :  agus  ann  an  ceangal-pòsaidh  na  h- 
eaglais  ri  Criosd  chuir  i  crùn  air  a  cheann ;  faic 
Salm  xvi.  6,  "Thuit  mo  chrannchur  dhomhsa," 
deir  Criosd  a  thaobh  na  h-eaglais,  "ann  an  ionad- 
aibh  aoibhneach ;  seadh,  tha  oighreachd  thait- 
neach  agam  ; "  —is  e  a  tha  so  a'  cur  an  cèill  taitneas 
Chriosd  'na  eaglais  'nuair  a  tha  e  air  a  phòsadh 
rithe,  ann  an  là  subhachais  a  chridhe. 

3.  Tha  e  'na  chuis-aoibhneis  do  na  creidnihich 
fèin,  1  Phead.  i.  8,  uGed  nach  'eil  sibh  a  nis  'ga 
fhaicinn,  air  dhuibhabhi  creidsinn  ann,  tha  sibh  a' 
deanamh  mòr-ghàirdeachais  le  h-aoibhneas  air  dol 

thar  labhairt,  agus  làn  de  ghlòir "  Tha  e,  ma 
seadh,  'na  chùis-aoibhneis  agus  molaidh  dhaibh. 

Faodar  a  nis  'fheòraich,  Carson  a  tha  gràdh 
Chriosd  do'n  eaglais  agus  gràdh  na  h-eaglais  do 
Chriosd,  no  ceangal-pòsaidh  Chriosd  agus  a'chreid- 
mhich,  'na  chùis-aoibhneis  cho  mòr  as  gu  bheil  e 
iomchuidh  air  òran  ghràdh  a  thaobh  Dhè  fèin, 
agus  a  thaobh  Iosa  Criosd,  agus  a  thaobh  nan 
creidmheach  ? 

(i)  Do  bhrigh,  a  thaobh  Dhè,  gur  ann  ann  a 
tha  rùn  glòrmhor  a  ghràis  a'  faotainn  coimh- 
lionaidh,  agus  gur  ann  ann  a  tha  a  mhaitheas  a' 
faotainn  riarachaidh.  Tha  Dia  a'  deanamh  nan 
uile  nithe  "  chum  cliù  glòir  a  ghràis,"  Eph.  i.  6. 
Uime  sin,  an  uair  a  tha  gràs  so  Dhè  air  a  choimh- 
lionadh,  agus  maitheas  so  Dhè  air  a  riarachadh,  is 
cùis-aoibhneis  ro  mhòr  e  dha.  'Nuair  a  rinn  e 
bunait  a'  cheud  chruthachaidh  a  leagadh,  agus  a 
rinn  uile  mhic  Dhè  gàirdeachas,  dh'  amhairc  Dia 
fèin  air,  agus,  "  feuch,  bha  e  ro  mhaith;"  bha  an 
obair  uile.  taitneach  'na  f  hianuis ;  agus  an  uair  a 
tha  e  toirt  an  dara  cruthachaidh  gu  h-inbhe,  de 
bheil  gràdh  a'  cheangail-phòsaidh  so  eadar  Criosd 
agus  creidmhich  'na  earrann,  ro  chomharaichte, 
air  dha  a  shamhuil  sin  a  dh'  obair  gràis,  agus 
cumhachd,  agus  maitheis  a  choimhlionadh,  tha 

taitneas  aig  Dia  fèin  innte;  is  cùis-aoibhneis  ro 
mhòr  dha  i. 

(2)  Is  cùis-aoibhneis  e  do  Iosa  Criosd,  do 
bhrìgh  gu  bheil  e  "  faicinn  de  shaothair  'anama, 
agus  gu  bheil  e  toilichte/'  B'ann  air  a  shon  so  a 
shaothraich  e,  Isa.  liii.  11.  Bha  e  'na  chuis-aoibh- 
neis  do  Iacob,  'nuair  a  f  huair  e  Rachel  mar  mhnaoi, 
gu'n  d'  f  huair  e  sin  air  son  an  do  shaothraich  e : 
"  Rinn  e  seirbhis  air  son  mnà,"  deir  an  Spiorad 
Naomh,  Hosea  xii.  12.  'Nuair  a  tha  an  Tighearn 
Iosa  Criosd  air  'eaglais  fhaotainn  air  a  h-aonadh 
ris  fèin  (agus  a  rèir  tomhais,  gach  uile  chreidmheach 
fa  leth),  tha  e  faotainn  sin  air  son  an  do  shaoth- 
raich e — tha  e  faicinn  de  shaothair  anama.  Chost 
e  athchuingean  agus  deòir,  fuil  agus  bàs,  dha ;  ach 
a  nis  tha  e  faicinn  an  toraidh  :  f  huair  e  a  chèile  so, 
no  eaglais  nan  creidmheach  air  a  h-aonadh  ris ;  agus 
tha  e  toihchte.  Rinn  e  seirbhis  chruaidh  a  choimh- 
lionadh;  ach  rinn  se  e  air  son  a  chèile,  anns  a 
bheil  tlachd  aig  anam — amhuil  a  tha  aige  anns 
gach  uile  chreidmheach  fa  leth,  air  dha  an  deanamh 
maiseach  tre  a  sgèimh-san  a  chur  orra,  no  ann 
agus  tre  fhìreantachd  fèin  anns  am  bheil  e  'gan 
sgeadachadh. 

(3)  Tha  e  'gun  amhariis  'na  chuis-aoibhneis  do  na 
creidmhich  fèin  uile,  chionn  gu  bheil  e  'gan  suidh- 

eachadh  anns  na  dàimhibh  nuadha  sin,  agus  anns 
an  staid  bheannaichte  sin,  ris  nach  f  haodadh  iadsan 
dòchas  a  bhi  aca  gu  bràth,  a  thaobh  ni  sam  bith 
a  bha  annta  fèin.  Agus  uime  sin  tha  am  fàidh 
Isaiah,  caib.  liv.  5,  a'  gairm  na  h-eaglais  chum 
gàirdeachais  ro  mhòr  a  dheanamh,  do  bhrigh  gur 
e,  "  d'f hear-pòsda  do  Chruith-f hear ;  is  e  Tighearn 
nan  sluagh  as  ainm  dha ;  agus  is  e  d'f  hear-saoraidh 
Ti  naomh  Israeil ;  goirear  Dia  an  domhain  uile 
mar  ainm  ris."  Tha  gach  uile  shochair,  agus 
gràs,  agus  tròcair,  agus  maitheanas — gach  ni  a  tha 
sinn  a'  mealtuinn  anns  an  t-saoghal  so,  no  ris  a 
bheil  suil  againn  anns  an  t-saoghal  ri  teachd, 
an  crochadh  air  an  dàimh  so  ri  Iosa  Criosd ;  uime 
sin,  gun  amharus,  tha  e  'na  chuis-aoibhneis  agus 
gàirdeachais  do  chreidmhich. 

Is  iad  na  nithe  a  dh'  fhaodar  fhòghluim  uaith 
so  ann  an  rathad  cleachdaidh — 

1.  Gliocas,  agus  maitheas,  agus  irioslachadh 
Dhè,  ann  am  buileachadh  dòigh  tèarnaidh  pheac- 
ach  bhochda  ionnus  gu'm  bitheadh  e  'na  chuis- 
aoibhneis  dha  fèin,  agus  do  Iosa  Criosd,  agus  do 
chreidmhich  fèin,  Bha  e  'na  ghliocas  agus  'na  ghràs 
neo-chriochnach  air  taobh  Dhè,  gu'n  deanadh  e 
dòigh  slàintesam  bith  a  bhuileachadh  air  a  chreutair- 
ibh.  Rinn  e  slighe  a  chomharachadh  do  Adhamh, 

trid  am  faodadh  e  (tre  ùmhlachd  iomlan)  a'  bheatha 
mhaireannach  agus  glòir  f  haotainn.  Gidheadh  cha 
robh  i  7na  slighe  a  chriochnaich  ann  an  gàirdeachas 
cho  mòr  do  Dhia,  agus  do  Chriosd,  agus  dhuinn 
fein,  ris  an  t-slighe  so,  anns  am  bheil  Dia  air  a 
ghiòrachadh,  Criosd  air  a  riarachadh,  agus  creid- 
mhich  fèin  air  an  lionadh  le  h-iongantas.  Bha  sinn 
'nar  creutairibh  bochda,  aonaranach,  truagha,  caillte ; 
agus  is  cùis-iongantais  da  rireadh  e,  gu'n  deanamh 
Dia  ar  cur  ann  an  slighe  teàrnaidh,  air  dhòigh  a 
bhitheadh  'na  aoibhneas  cridhe  dha  fein,  agus  do 
Chriosd,  agus  dhuinne.  Tha  fios  agam  gu  bheil  e 
cruaidh  oirnn  a  bhi  'ga  chreidsinn;  gidheadh  tha 
fios  agam  gur  firinn  e,  gu  bheil  aoibhneas  air  Dia 
fein,  agus  gu  bheil  Criosd  ri  gàirdeachas  ann  an 
gabhail  aoin  anama  bochd  sam  bith  d'a  ionnsuidh 
fein  ann  an  aonadh  a'  cheangail-phòsaidh.  Agus 
a  thuilleadh  air  sin,  tha  uile  ainglean  nèimh  ri 
gàirdeachas  cuideachd,  Lucas  xv.  10,  "Tha 
gàirdeachas  an  làthair  ainglean  Dhè,  air  son  aoin 
pheacaich  a  ni  aithreachas ;  "  agus  sin  a  chionn  gu 
bheil  Dia  cho  mòr  air  a  ghlòrachadh,  agus  Criosd 
cho  mòr  air  'àrdachadh.  Rinn  Dia  a  shamhuil 
sin  de  bhuileachadh  air  slighe  so  iompachaidh  agus 
teàrnaidh  pheacach  as  gu'm  bi  i  gu  ro  mhòr  chum 
a  ghlòire  fein,  agus  chum  glòire  Chriosd,  ionnus 

gu'm  bi  i  'na  cùis-aoibhneis  agus  'na  gàirdeachas 
dhaibh. 

2.  Feòraicheamaid  an  d'fhuair  sinn  fèin  riamh, 
no  a  bheil  sinn  a  nis  a'  faotainn,  an  aoibhneis  so 
ann  ar  cridheachaibh  fein.  Am  bheil  e  'na  òran 
ghràdh  dhuinn  a  bhi  cuimhneachadh  'nuair  a  dhùin 
ar  cridheachan  ri  Criosd  ?  Gun  amharus,  ma  tha 
ar  gradh  blàth  agus  dùrachdach  timchioll  nithe 
eile,  bithidh  sinn  a'  faotainn  gàirdeachais  agus  toil- 
inntinn  annta;  ach  nach  'eil  sinn  marbh  agus  fuar 
ann  ar  smuaintibh  timchioll  an  t-sochair  mhòir 
agus  òirdheirc  so,  a  bhi  ann  an  dàimh  a?  cheangail- 
pòsaidh  ri  Criosd^  mar  a  tha  na  creidmhich  uile  ? 
Ma  tha,  is  bochd  an  dearbhadh  e  air  a  bhi  anns 
an  dàimh  sin  idir  ris.  Mo  thruaighe !  na'm 
bitheadh  nighean  bhochd,  dhuaichni  air  a  gabhail 
mar  mhnaoi  le  prionnsa  mòr,  an  leigeadh  i  as  a 
cuimhne  e?  Tha  sinne  'nar  creutairibh  bochda, 
duaichni,  truagh,  peacach,  salach ;  agus  ciod  e  so 
gu'm  bitheamaid  air  ar  n-aonadh  ann  an  ceangal- 
pòsaidh  ri  Iosa  Criosd !  ààit  a  bheil  ar  cridh- 
eachan ?  Carson  nach  'eil  sinn  ri  gàirdeachas 
anns  an  Tighearn  le  h-aoibhneas  air  dol  thai* 
labhairt  agus  làn  de  ghlòir?  Nach  ann  a  chionn 
nach  'eil  ar  cridheachan  gu  h-iomlan  aig  Criosd? 
chionn  nach 'eil  sinn  maille  ris  agus  air  a  shon  cho 

iomlan  'nar  n-aigne  as  a  tha  iomchuidh  do'n 
dàimh  so?  nach  ann  do  bhrìgh  gu  bheil  grèim 
neo-mheasarra  againn  de'n  t-saoghal?  Am  bi 
gàirdeachas  air  Dia,  agus  aoibhneas  air  Criosd — 
am  bi  e  'na  òran  ghràdh  do  Dhia  agus  do  Chriosd 
gu  bheil  sinn  arms  an  dàimh  so  ris,  agus  nach 
gluais  na  cridheachan  fuara  so  idir  annainne? 
Nach  bu  chubhaidh  gu'm  bitheadh  nàire  a' 
còmhdachadh  ar  gnuis  ri  smuaineachadh  air  cho 
beag  as  a  tha  an  t-sochair  so  ann  ar  suilibh — cho 
beag 's  a  rinn  e  ar  togail  os  cionn  an  t-saoghail, 
agus  ar  cridheachan  a  cheusadh  dha,  ma  tha  sinn 
idir  'nar  luchd-comhpàirt  de'n  tròcair  mhòr  a 
tha  ann  ? 

II  Is  e  an  dara  ni  a  bheireamaid  fainear  mu  òran 
so  nan  gràdh,  nach  'eil  gràdh  sam  bith  cosmhuil 
ris  a'  ghràdh  a  tha  eadar  Criosd  agus  anamaibh 
nan  creideach.  Tha  gràdh  lasanta  ann  an 
cuid  d'an  ana-miannaibh — ann  an  cuid  eile  do'n 
t-saoghal,  a  tha  eadhon  'gan  slugadh  suas ;  ach 
gidheadh  their  sinn  a  ris,  air  deich  mile  aobhar, 
nach  'eil  gràdh  sam  bith  cosmhuil  ris  a'  ghràdh  a 
tha  eadar  Criosd  agus  anamaibh  nan  creidmheach. 

Na'n  rachamaid  a'  labhairt  a  nis  air  gràdh 
Chriosd,  air  an  dara  làimh,  is  cuan  e— cha'n 
urrainn  sinn  a  thomhas.    Is  e  an  cleachdadh  as 

fearr  arms  am  faodar  ar  n-anaman  fhaotainn  a 
thaobh  gràidh  Chriosd,  tongan/as,  iongantas 
do-labhairt,  gus  a  bheil  ar  cridheachan  air  an 
claoidheadh  leis- — gus  a  bheil  ar  smtiaintean  agus 
ar  tuigse,  mar  gu'm  b'ann,  air  an  call  'na  dhoimh- 
neachdaibh — gus  a  bheil  ar  n-anaman  air  tuiteam 
sios  anns  an  duslach  mar  neo-ni,  chum  a  bhi  air 
an  slugadh  suas  ann  am  beachd-smuaintibh 
naomha  air  gràdh  do-labhairt,  do-rannsachaidh 
Iosa  Criosd. 

Ni  sinn  tri  chinn  ainmeachadh,  a  dh'fhaodas 
ar  cuideachadh,  ann  an  cleachdadh  an  iongantais 
so,  chum  gu  faic  sinn  gur  gràdh  gun  choimeas  e : 
cha'n  'eil  gach  gràdh  lasanta  a  gheibhear  ann  an 
daoinibh,  an  dèigh  an  t-saoghail  agus  an  ana- 
miannan,  r'an  ainmeachadh  idir  'na  làthair : — 

i.  Thugamaid  fainear  e  'na  irioslachadh.  A 
nis,  tha  sinn  a'  meas  gu'n  aidich  sinn  uile  gu  bheil 
an  gràdh  so  gun  choimeas,  do  bhrigh  nach  robh 
ni  sam  bith  eile  ach  cumhachd  agus  gliocas  neo- 
chriochnach  agus  diadhaidh  a  b'urrainn  toradh 
idir  oibreachadh  cosmhuil  ri  irioslachadh  Mhic 
Dhè — gu'n  do  ghràdhaich  e  ionnus  gu'n  do  ghabh 
e  ar  nàdur  d'a  ionnsuidh  fèin,  gu'n  d'rinneadh 
e  'na  fheòil  mar  a  tha  sinne ;  is  toradh  so 
nach  d'oibrich  Dia  riamh  roimh,  cha  mhò  a 
1 6 


Oirdheirceas  Chriosd 


dh'oibricheas  e  tuilleadh  tre'n  uile  shiorruidheachd  : 
agus  uime  sin,  tha  an  gràdh  so  a'  toirt  barrachd 
air  gach  uile  ghràdh  eile.  Ann  am  Phil.  ii.  6-8, 
tha  e  air  a  chur  an  cèill,  far  a  bheil  na  nithe  sin 
air  an  aonadh  r'a  chèile  a  tha  astar  neo-chriochnach 
o  chèile  'nam  bith  fèin.  Tha  e  teachd  cho  iosal 
's  gu  bheil  e  'g  ràdh,  Salm  xxii.  6,  "Is  cnuimh 
mise,  agus  cha  duine ; "  tha  e  teachd  chum  na 
h-inbhe  as  diblidh  'na  irioslachadh  dh'  ionnsuidh 
am  faod  nàdur  an  duine  teachd :  agus  nach  'eil 
so  da  rireadh  a'  toirt  barrachd  air  gach  uile 
ghràdh  eile? 

2.  Bha  gràdh  Chriosd  air  a  thaisbeanadh  yna 
fhulangas  anns  a'  chor  sin.  Tha  fios  agaibh  ciod 
a  dh'f  huiling  e,  agus  ciod  air  son  an  d'f  huiling  e. 
Dh'f huiling  e  chum  a  bhi  giùlan  cionf  ar  peac- 
aidhean,  ionnus  gu'm  bitheadh  corruich  Dhè  air 
a  philleadh  air  falbh  ;  dh'f  huiling  echum  salachair 
ar  peacaidhean  ionnlad,  ionnus  gu'm  bitheadh 
nàire  agus  amhluadh  air  a  philleadh  o  ar  n- 
anamaibh ;  dh'f  huiling  e  chum  ar  saoradh  o'n 
t-saoghal,  na  braighdean  bochda  a  bha  sinn  ann, 
ionnus  gu'm  bitheamaid  air  a  shon  fèin :  agus 
uime  sin,  tha  Dia  a'  taisbeanadh  so  dhuinn  ann 
an  samhladh  striopaich,  anns  an  fhaidh  Hosea, 
caib.  iii.  i  agus  rinn  Criosd  ar  ceannach  an  uair 

a  bha  sinn  'nar  striopaichean  aig  an  t-saoghal  (ar 
cridheachan  a'  ruith  an  dèigh  a'  pheacaidh  agus 
Shàtain),  chum  gu'm  bitheamaid  'nar  seilbh  dha 
fèin.  Dh'fhuiling  e  air  ar  son,  chum  a  bhi  giùlan 
ciont'  ar  peacaidhean,  ionnus  nach  bitheadh 
corruich  Dhè  tuilleadh  'nar  n-aghaidh.  "An  ni 
sin  nach  d'thug  mi  learn,"  deir  Criosd,  "dh'aisig 
mi."  "Theagamh  gu'm  bitheadh  aig  neach  èigin 
de  mhisnich  bàs  fhulang  air  son  duine  mhaith," 
Rom.  v.  7;  achdeire,  "'An so  thagràdh,  dh'fhuiling 
Criosd  bàs  air  ar  son-ne  am  feadh  a  bha  sinn  'nar 
peacaich  agus  'nar  naimhdean."  "  Ghràdhaich  e 
sinn,  agus  dh'ionnlad  e  sinn  'na  fhuil  fèin,"  chum 
a  bhi  air  ar  glanadh  o  shalachar  ar  peacaidhean ; 
ghràdhaich  e  sinn,  agus  shaor  e  sinn  as  gach  uile 
shluagh  agus  chinneach  fo  nèamh.  Ann  an  so  bha 
gach  uile  thruaighe : — cionta  peacaidh,  a  rinn  ar 
fàgail  buailteach  do  mhallachadh  Dhè;  agus 
salachar  a'  pheacaidh,  a  rinn  ar  fàgail  gràineil 
do  Dhia,  agus  a  rinn  ar  gleidheadh  fo  chumhachd 
an  t-saoghail.  Dh'fhuiling  an  gràdh  so  chum  ar 
saoradh  o'n  iomlan. 

3.  Tha  an  cùram  agus  an  caomhalachd  a  tha  an 
Tighearn  Iosa  Criosd  a'  taisbeanadh  d'ar  taobh  am 
feadh  a  tha  e  nis  air  nèamh  agus  sinne  air  an 
talamh,  'na  thoradh  eile  a'  ghràidh  so.    Is  aithne 

do'n  àrd-shagart  so  cionnus  is  urrainn  e  "truas 
a  ghabhail  ris  an  dream  a  tha  aineolach,  agus  air 
seacharan,"  Eabh.  v.  2.  Tha  "comh-fhulangas 
aige  r'ar  n-anmhuinneachdaibh,"  agus  "  bhuaireadh 
e 's  na  h-uile  nithibh  air  an  dòigh  cheudna  ruinne," 
agus  "  tha  e  beò  gu  siorruidh  gu  eadar-ghuidhe  a 
dheanamh  air  ar  son."  Anns  na  nithe  so,  ma 
seadh,  tha  e  taisbeanadh  a  ghràidh  d'a  phobull, 
agus  a  churam  m'an  timchioll. 

Air  an  taobh  eile,  tha  sinn  ag  ràdh,  tha  gràdh 
nan  creidmheach  do  Chriosd  'na  ghràdh  do- 
labhairt,  no  os  cionn  gach  uile  ghràidh  eile. 

1.  Tha  e  mar  sin  ann  an  rathad  meas.  'Nuair 
a  fhuair  an  ceannaiche  an  nèamhnuid  luachmhor, 
reic  e  na  bha  aige  agus  cheannaich  e  i,  Mata  xiii. 
45.  Dealaichidh  creidmhich  ris  na  h-uile  ni  a  tha 
aca  chum  Criosd  f  haotainn ;  oir  tha  meas  ac  air 
os  cionn  nan  uile.  Ciod  ris  nach  dealaich  iad, 
agus  ciod  ris  nach  'eil  iad  a'  dealachadh  agus  ag 
àicheadh,  air  son  Chriosd?  Uaith  so  faodar 
f  haicinn  gur  gràdh  e  a  tha  toirt  barrachd  air  gach 
uile  ghràdh  eile. 

(1)  Tha  iad  a'  dealachadh  r'am  peacaidhibh, 
r'an  ana-miannaibh,  agus  r'an  truaillidheachd. 
Cha'n  'eil  creidmheach  aims  an  t-saoghal  aig  nach 
'eil  gràdh  cho  mòr  gu  nàdurra  do'n  pheacadh,  do 

ana-miann,  agus  do  thruaillidheachd,  as  a  tha  aig 
an  truaghan  as  neo-mheasarra  air  aghaidh  na 
talmhainn;  ach  dealaichidh  an  creidmheach  riu 
uile,  ni  e  an  claoidheadh  uile,  chum  gu'n  coisinn  e 
Criosd :  a  tha  e  taisbeanadh  gur  gràdh  e  os  cionn 
gach  uile  ghràidh.  Agus  d'an  taobh-san  nach 
dean  so  cha  chreidmhich  idir  iad.  Mur  'eil  ar 
cridheachan  air  an  cleachdadh  ri  bhi  claoidh- 
eadh gach  uile  pheacadh,  agus  "ana-mianna,  agus 
thruaillidheachd,  mar  a  bheir  esan  comas  dhuinn, 
cha'n  'eil  sinn  idir  air  ar  pòsadh  ri  Criosd;  oir 
"iadsan  as  le  Criosd,  cheus  iad  an  fheòil,  maille 
r'a  h-an-tograibh  agus  a  h-ana-miannaibh3"  Gal. 
v.  24. 

(2)  Dealaichidh  iad  r'am  flreantachd  air  son 
Chriosd.  Bu  ni  so  ris  nach  dealaicheadh  na  h- 
Iudhaich,  chum  gu'm  bitheadh  iad  air  am  firean- 
achadh.  Bha  flreantachd  aca  a  bha  rèir  an  lagha; 
agus,  deir  an  t-abstol,  Rom.  x.  3,  "Air  dhaibh  a 
bhi  'g  iarraidh  am  fìreantachd  fèin  a  chur  air 
chois,  cha  do  striochd  iad  do  fhìreantachd  Dhè." 
A  thaobh  gach  uile  fhireantachd  a  tha  anns  an 
t-saoghal,  air  a  bheil  meas  aig  daoine  an  t- 
saoghail  air  thoiseach  air  Criosd,  cha  dealaich  iad 
gu  bràth  ris  air  a  sgàth,  am  feadh  a  tha  iad  a' 
leantuinn  an  ana-miannan  agus  an  toil-inntinnean ; 

— seadh,  eadhon  an  uair  a  tha  agartas  coguis  'gan 
cur  air  dhleasdanas,  agus  'gan  tionndadh  a  thaobh 
o  shlighe  nan  ana-mianna  agus  nan  toil-inntinnean, 
gidheadh  cha  dealaich  iad  r'am  fìreantachd  fèin 
air  son  Chriosd.  Ach  dealaichidh  creidmhich  r'am 
fireantachd-san,  ionnus  gu'n  dean  iad  a  meas  mar 
chall  agus  mar  aolach. 

Ma  tha  truaillidheachd  air  a  claoidheadh,  agus 
gu'n  do  dhealaich  neach  r'a  f  hìreantachd  fèin,  ciod 
tuilleadh  a  dh'fhàgadh? 

(3)  Dh'fhàgadh  an  fhèin  fathast.  Mur  dean 
duine  e  fèin  àicheadh  ann  an  nithibh  laghail,  ann 
an  ni  sam  bith  a  bhitheas  'na  bhacadh  air  'imeachd 
maille  ri  Dia  agus  air  a  bhi  beò  dha,  a  dh'f  haodas 
fhàgail  neo-dhìieas  no  neo-tharbhach  'na  shuidh- 
eachadh,  ionnus  nach  toilich  e  Dia,  cha'n  airidh  air 
e.  Mur  urrainn  e  a  shocair,  no  a  shaorsa,  no  a 
shith,  no  a  bhuannachd,  no  a  thoil-inntinn  àich- 
eadh,  cha'n  airidh  air  Iosa  Criosd  e.  A  nis,  a 
thaobh  a'  ghràidh  sin  a  bheir  do  dhuine  gach  uile 
neo-dhiadhachd  agus  ana-mianna  àicheadh,  fhìr- 
eantachd  fèin  a  chur  air  cul,  dealachadh  ris  na 
h-uile  ni  a  choimhlion  e  'na  neart  fèin,  agus  e 
fèin  àicheadh  anns  na  h-uile  ni  anns  an  iarr  an 
Tighearn  air  e  \ — gun  amharus,  is  gràdh  ro  chomh- 
araichte  e,  os  cionn  na  h-uile  gràidh  eile. 

21  c 


Oirdfreirceas  Chriosd 


2.  Thagràdh  nan  creidmheach  'ga  thaisbeanadh 
fèin  ann  a  bhi  fulang  air  son  Chriosd ;  agus  0 
cò  as  urrainn  innseadh  na  dh'fhuiling  na  mart- 
araich  le  ghràdh  do'n  Tighearn  Iosa ! 

Uime  sin,  is  maith  a  dh'fhaodas  an  t-Salm  so, 
a  tha  labhairt  mu  cheangal-posaidh  Chriosd  agus 
chreidmheach,  an  t-ainm  so  fhaotainn — "  Oran 
ghràdh";  chionn  gur  e'n  gràdh  as  ro  òirdheirc 
a  ta  ann. 

Uaith  so,  tha  dà  ni  mar  f  hiachaibh  oirnn  : — 
Anns  a1  cheud  hit — A  bhi  saothrachadh  chum 
a  bhi  faotainn  mothachaidh  de  ghràdh  Chriosd 
air  ar  cridheachaibh.  Ma  tha  sinn  idir  'nar  creid- 
mhich,  tha  gràdh  so  Chriosd,  neach  as  e  "  Righ 
nan  righ,  agus  Tighearn  nan  tighearn,"  air  a 
shuidheachadh  'nar  n-anamaibh;  agus  is  e'n 
dleasdanas  mòr  a  tha  mar  fhiachaibh  oirnn  a  bhi 
saothrachadh  an  dèidh  mothachaidh  de  ghràdh  so 
Chriosd  annta.  Is  ann  o  shaoibhreas  ro  phaillt 
a  ghràidh  agus  a  ghràis,  gun  reuson  sam  bith  eile 
air  thalamh,  a  thug  e  gràdh  'dhuinn  agus  sinn  'nar 
coimhich — rinn  e  rèidh  ris  fèin  sinn  'nuair  a  bha 
sinn  'nar  nàimhdean,  agus  ann  an  cleachdadh  ar 
naimhdeis  'na  aghaidh ;  thugaibh  dha,  ma  seadh, 
glòir  a  ghràis  àrd-uachdranaich  a  thaobh  bhur  n- 
anamaibh  fèin. 

Anns  an  dara  àit — Deanamaid  sinn  fein  a 
cheasnachadh)  a  dh'fhaicinn  a  bheil  an  gràdh 
barraichte  so  do  Iosa  Criosd  ann  ar  cridheachaibh 
no  nach  'eil.  Ma  tha,  ni  e  ar  gleidheadh  a  ghnàth 
a'  claoidheadh  gach  uile  ana-miann,  agus  thruaili- 
idheachd,  a'  cur  cùl  ris  gach  uile  fhèin-fhìreant- 
achd,  agus  'gar  n-àicheadh  fèin ;  agus  bithidh  sinn 
a  ghnàth  ullamh  air  son  gach  seirbhis  agus  fulang- 
ais  chum  am  faod  Criosd  ar  gairm. 


23 


SEARMON  II 


Tha  mo  chridhe  a1  deachdadh  deagh  ni;  cuiridh  mi  '11  ceill 
na  nithe  a  rinn  mi  dd'n  Righ ;  bithidh  mo  theangadh  mar 
pheann  fir-sgriobhaidh  dheis.  Is  maisiche  thu  na  clann  nan 
daoine  ;  dhòirteadh  gras  ami  ad  bhilibh ;  uime  sin  bheannaich 
Dia  thu  gu  brath.  Crioslaich  do  chlaidheamh  air  do  leisy 
0  a  ghaisgeich ;  le  d'  ghlòir^  agus  le  d}  mhòralachd. — SALM 
xlv.  1-3. 

Anns  an  t-Salm  so  tha  tri  earrannan.  An  ceann- 
sgrìobhaidh,  "  Oran  ghràdh,"  air  an  do  labhair 
sinn  a  cheana;  an  roimh-ràdh,  anns  a'  cheud 
rann ;  agus  an  t-òran  fèin,  anns  a'  chuid  eile  de'n 
t-Salm. 

Anns  a'  cheud  rann  tha  roimh-ràdh  an  òrain  so 
againn : — "  Tha  mo  chridhe  a'  deachdadh  deagh 
ni;  cuiridh  mi  'n  cèill  na  nithe  a  rinn  mi  do'n 
Righ;  bithidh  mo  theangadh  mar  pheann  fir- 
sgriobhaidh  dheis." 

Ni  sinn  beagan  nithe  a  thairgse  o  na  briathraibh 
so  : — 

Thugaibh  fainear,  ann  an  rathad  coitchionn, 

d'a  thaobh-san  leis  am  b'àill  a  bhi  leagadh  deagh 
stèidh,  tha  e  tòiseachadh  gu  maith  an  ni  a  tha  e 
dol  a  ràdh.  Tha  e  teachd  o  a  chridhe.  "Tha 
mo  chridhe,"  deir  e,  "a'  deachdadh."  Cia  b'e 
air  bith  nithe  ris  an  cuir  sinn  ar  làmhan  timchioll 
nithe  spioradail,  mur  'eil  iad  a'  sruthadh  o'n 
chridhe  tha  iad  gun  bhuannachd  agus  gun  tairbhe. 
Faodaidh  sinn  a  bhi  coimhlionadh  dhleasdanas — 
ag  urnuigh,  a'  searmonachadh,  ag  èisdeachd ;  ach 
mur  'eil  na  nithe  sin  ag  èirigh  o'n  chridhe  (is  e 
sin,  o  chreidimh,  agus  o  ghràdh,  agus  o  thlachd 
ag  oibreachadh  anns  a'  chridhe),  tha  an  t-iomlan 
air  a  chall.  Cha'n  'eil  ann  an  iobairt  gun  chridhe, 
no  ann  an  columan  amaideach  gun  eòlas,  mar 
Ephraim,  ach  nithe  d'a  bheil  fuath  aig  Dia, 
Hosea  vii.  n. 

Bha  cridhe  an  t-Salmadair  anns  a'  ghnothuch 
so;  agus  ma  tha  na  cridheachan  againne  ann  an 
ni,  'bithidh  e  ann  an  tomhas  'na  dhleasdanas 
maith  agus  taitneach  do  Dhia,  mar  a  bha  a'  chuis 
d'a  thaobh-san. 

Tha  dà  ni  anns  an  rann  so : — I.  An  ceann- 
teagaisg  fèin  air  a  bheil  e  labhairt  anns  an  òran 
so.    II.  An  dòigh  air  a  bheil  e  'ga  chur  an  cèill. 

I.  An  ceann-teagaisg  fèin  : — i.  Ann  an  rathad 
coitchionn,  is  deagh  ni  e.    Cha'n  'eil  an  t-òran  so 

timchioll  nithe  diomhain,  falamh ;  agus  ni's  ro 
lugha  na  sin  timchioll  nithe  aingidh,  peacach,  mar 
a  tha  òranan  an  t-saoghail;  cha  mhò  a  tha  e 
timchioll  nithe  a  dh'fhaodadh  a  bhi  annta  fèin 
fìor,  ach  gidheadh  air  bheag  maithe :  ach,  deir  e, 
"  Tha  mo  chridhe  a'  deachdadh  deagh  ni." 

2.  Tha  e  cur  an  cèill  ciod  e  an  deagh  ni  so : 
"  Cuiridh  mi  'n  cèill  na  nithe  a  rinn  mi  do'n  Righ." 
"Tha  an  t-òran  so  a  rinn  mi,"  deir  e,  "cha'n  ann 
timchioll  pearsa  suarach,  ach  timchioll  an  Righ." 
B'e  an  t-ainm  e  leis  an  robh.  am  Mesiah,  "  Criosd 
an  Tighearn,"  air  'aithneacbadh  fo'n  t-Seann-Tiom- 
nadh,  neach  as  e,  gun  amharus,  "Tighearn  nan  tigh- 
earnan,  agus  Righ  nan  rìghrean."  "  Dh'ung  mise  mo 
Righ  air  Sion,  mo  shliabh  naomh-sa,"  Salm  ii.  6. 
Labhair  na  fàidhean  uime  air  mhodh  àraidh  mar 
"phrionnsa,"mar  "fhear-riaghlaidh,"  mar  ucheann- 
ard,}  a  bha  gu  sluagh  Dhè  a  shaoradh.  Is  ann 
air-san,  ma  seadh,  a  tha'n  t-oran.  Agus  tha  e 
mhàin  a'  cur  an  cèill  nithe  timchioll  an  Righ ; 
mar  gu'n  abradh  e,  "Cha  bhuin  e  dhòmhsa,  no 
do  dhuine  bàsmhor  sam  bith,  uile  ghlòir  agus 
oirdheirceas  an  Righ  mhòir,  Iosa  Criosd,  a  smuain- 
eachadh  no  a  chur  an  cèill;  ach,"  deir  e,  ua 
tnhain  add  de  nithibh  a  rinn  mi  dha." 

Cha  ruig  sinn  anns  a'  bheatha  so  ach  a  mhàin  air 

cuid  de  nithibh  timchioll  Chriosd.  Cha'n  urrainn 
slnn  fathast  an  Rìgh  fhaicinn  'na  ghlòir;  cha'n 
urrainn  sinn  amharc  air  maise  nan  oirdheirceas 
neo-chruthaichte  a  bhuineas  dha,  no  air  glòir  do- 
labhairt  a  phearsa,  agus  a  dhà  nàdur,  agus  'oibre, 
mar  a  chi  sinn  iad  fathast  aon  là. 

"Cuiridh  mi  'n  cèill,"  tha  e  'g  ràdh,  "na  nithe 
a  rinn  mi;"  is  e  sin,  "  nithe  a  dh'uiluich  mi; 
cuiridh  mi  'n  cèill  a  mhàin  na  nithe  a  dh'uiluich 
mi  timchioll  Chriosd." 

Uime  sin,  a  thaobh  brigh  an  òrain  so,  ann  an 
rathad  coitchionn,  is  "deagh  ni"  e;  ann  an 
rathad  àraidh,  is  ni-èigin  e  timchioll  Chriosd,  agus 
nithe  a  rinn  an  Salmadair  tre  dheachdadh  an 
Spioraid  Naoimh. 

II.  An  dòigh  anns  am  bheil  na  nithe  air  an  cur 
an  cèill,  an  dà  chuid  mar  a  bha  iad  air  an  smuain- 
eachadh  agus  air  an  labhairt.  Bha  iad  air  an  smu- 
aineachadh  'na  chridhe ;  bha  iad  air  an  labhairt  an 
leth  muigh  le  a  theangadh.  Agus  tha  ni  àraidh 
r'a  thoirt  fainear  anns  an  dà  chuid.  Cha'n  e 
smuaineachadh  coitchionn  a'  chridhe  a  tha  ann, 
no  dòigh-labhairt  coitcheann  na  teangaidh.  Tha 
am  focal  a  rinn  sinne  eadar-theangachadh,  "  deachd- 
adh,"  a'  ciallachadh  anns  a'  cheud  chainnt  "goil." 
Tha  am  focal  air  a  ghnàthachadh  o  uisge  ag  èirigh 
27 


Oirdheirceas  Chriosd 


'na  ghucagaibh  o  thobar.  Bha  cridhe  an  t-Salmad- 
air  cho  làn  de  nithe  so  Chriosd,  nithe  a  rinn  e 
timchioll  an  Righ,  as  gun  robh  iad  ag  èirigh  gu 
nàdurra  mar  uisge  thar  am  bruachan  agus  a' 
ruith  'nan  caochanaibh,  gu  furasda,  rèidh.  Cha 
robh  e  cruaidh  air  a  bhi  labhairt  mu  nithibh 
Chriosd;  bha  a  chridhe  làn  diubh.  O  gu  robh  e 
mar  so  d'ar  taobh-ne !  Tha  e  anns  a'  ghealladh 
gu'm  bi  e  mar  sin.  Ann  an  Eoin  iv.  14,  gheall 
Criosd  gu;n  tugadh  e  a  Spiorad  d'a  phobull,  a 
bhitheadh  annta  "'na  thobar  uisge,  a'  sruthadh 
suas  chum  na  beatha  maireannaich." 

"Ni  mo  theangadh,"  deir  e,  "cha'n  e  mhàin  a 
chur  an  cèill,  ach  sin  air  dhòigh  àraidh ;  6  bithidh 
mo  theangadh  mar  pheann  fir-sgriobhaidh  dheis.' " 

"  Fear-sgriobhaidh  deas" — fear  ealamh,  bunailt- 
each,  deas,  a  b'urrainn  smuain  sam  bith  a  chur  sios. 
'Nuair  a  tha  sinn  a'  gabhail  gnothuich  ri  nithibh 
Chriosd,  tha  mar  fhiachaibh  oifnn  a  dheanamh 
ann  an  rathad  comharaichte,  àraidh,  an  dà  chuid 
a  thaobh  smuain  a'  chridhe  agus  dòigh-labhairt  na 
teangaidh. 

Air  a!  mhodh  so  rinn  sinn  seadh  nam  briathran 
f  hosgladh ;  agus  a  nis  ni  sinn  beagan  bheachdan 
ainmeachadh  uatha : — 

Anns  a'  cheud  ait.  Gu  bheil  na  nithe  a  bhuineas 

do  Iosa  Criosd  'nan  deagh  ni  do  chreidmhich. 
Cha'n  e  mhàin  gu  bheil  iad  fior — ionnus  gu  faod 
an  inntinn  aontachadh  riu  gun  a  bhi  gu  bràth  air 
a  mealladh — ach  tha  sin  annta  as  e  cuspair  tlachd 
agus  meas  an  anama,  agus  ris  a  bheil  anam  a' 
chreidmhich  a'  dluth-leantuinn.  Gun  amharus,  is 
ann  an  so  a  tha  an  t-eadar-dhealachadh  mòr  eadar 
fior  chreidmhich  agus  cealgairean : — tha  cealgairean 
ag  aontachadh  ri  teagasg  an  t-soisgeil,  nithe  tim- 
chioll  an  Righ,  mar  7iithibh  firinneach,  ach  gu  bràth 
cha'n  'eil  iad  a'  gabhail  riu  mar  nithibh  maithe  ; 
cha'n  'eil  an  cridheachan  agus  an  aigne  a'  dluth- 
leantuinn  riu,  mar  nithibh  anns  a  bheil  iad  a' 
faotainn  millseachd,  agus  òirdheirceis,  agus  coimh- 
f  hreagarrachd  r'an  uireasbhuidhibh  :  oir  cha'n  'eil 
duine  sam  bith  a'  meas  gu  bheil  an  ni  sin  maith 
nach  'eil  coimh-fhreagarrach  ris. 

Tha  Iosa  Criosd,  agus  nithe  Chriosd,  'nan  deagh 
nithe  do  chreidmhich,  do  bhrigh — 

i.  Gu  bheil  iad  ro  òir dheirc  annta  fein.  "Tha 
an  t-àrd-cheannas  aige  anns  na  h-uile,"  Col.  i.  18. 
Cia  b'e  air  bith  ni  a  tha  maith  ann  an  ni  sam  bith, 
tha  e  coinneachadh  uile  ann  an  Criosd.  Agus  is 
fearr  an  ni  a  tha  annsan,  na  sin  a  bha  ann  an  ceud 
chomh-shuidheachadh  nan  uile  nithe;  is  fearr  e 
na  sin  a  bha  anns  an  lagh;  is  fearr  e  na  sin  a 

th'anns  an  f  hèin-f  hireantachd ;  is  fearr  e  na  a' 
bheatha  fèin  :  air  chor  as  gur  nithe  maithe  iad  'nan 
nàdur  fèin.  Ceadaichibh  dhomh  a  ràdh  gu  bheil 
iad  'nan  nithibh  maithe,  do  bhrigh  gur  iad  na  nithe 
as  fearr  a  tha  aig  Dia.  A  thaobh  nithe  maithe 
aimsireil,  mar  a  bhuineas  do  righ,  tha  na  nithe  as 
fearr  a  tha  aige  a*  coimh-sheasamh  'na  ionmhas- 
aibh,  òr  agus  airgiod,  agus  clachan  luachmhor ;  ach 
a  thaobh  nithe  maithe  Chriosd,  is  iad  sàr-nithe 
rìoghachd  nèimh. 

Ma  bheir  sinn  fainear  gur  nithe  iad  so  mu 
bheil  cùram  aoin-ghin  Mhic  Dhè,  agus  ris  a 
bheil  gnothuch  a'  ghliocais,  agus  a'  ghràis,  agus  a' 
ghràidh,  agus  a'  chumhachd  sin  gu  lèir  a  ni  an 
Dia  naomh  a  chleachdadh  anns  an  obair  as  mò 
ris  an  do  chuir  e  riamh  a  làmh;  gun  amharus 
faodar  a  ràdh  gur  deagh  nithe  iad.  'Nuair  a  tha 
an  Salmadair,  ma  seadh,  ag  ràdh  gur  " deagh  ni" 
e,  is  e  a  tha  e  ciallachadh,  gur  e  an  ni  as  fearr  e 
a  tha  anns  an  t-saoghal. 

2.  Is  deagh  nithe  iad  do  chreidmhich,  do  bhrigh 
gu'n  d'  fhuair  iad  an  Spiorad,  leis  a  bheil  iad 
comasach  air  a  bhi  yg  aithneachadh  an  òirdheirceis 
a  tha  annta. 

A  thaobh  mhuinntir  eile,  theirear,  "  Fàsaidh  e 
suas  mar  fhaillean  'na  làthair,  agus  mar  f hreumh 

■  talamh  tioram :  cha'n'eil  sgèimh  no  grinneas 
aige,  gu'n  amhairceamaid  air,  ni  mò  tha  maise 
aige,  gu'n  iarramaid  e,"  Isa.  liii.  2.  Nach  urrainn 
sinn  maitheas  idir  no  oirdheirceas  fhaicinn  ann 
an  Criosd,  nach  'eil  sgèimh  'na  ghràs,  'na 
shlighibh,  no  'na  shluagh,  gu'n  iarramaid  e? 
Gidheadh  tha  creidmhich  'ga  fhaicinn,  1  Cor.  ii. 
7-10.  Tha  Spiorad  Dhè  a5  toirt  aithne  dhaibh  air 
nithibh  òirdheirc  Chriosd,  trid  a  bheil  iad  a' 
faotainn  gu  bheil  iad  d'a  rireadh  maith ;  am  feadh 
a  tha  iad  do'n  dream  a  tha  'nan  coigrich  do 
Chriosd  mar  nithibh  amaideach,  gun  tairbhe,  nach 
'eil  air  dhòigh  sam  bith  r'a  mhiannachadh.  D'an 
taobh-san  a  tha  fo  riaghladh  a'  ghliocais  fheol- 
mhoir,  agus  a  ràinig  ceum  as  àirde  nan  comasan  a 
tha  aig  an  reuson  nàdurra  anns  an  t-saoghal,  cha'n 
urrainn  iad  aon  chuid  sgèimh  no  grinneas  fhaicinn 
ann  an  Criosd,  no  ann  an  nithibh  Chriosd;  ach 
an  uair  a  ni  Dia  nithe  Chriosd  f  hosgladh  dhaibh 
le  a  Spiorad,  'an  sin  chi  iad  gu  bheil  maitheas 
agus  oirdheirceas  annta. 

Ann  an  rathad  comh-chuir. — A  mheud  's  gu 
bheil  nithe  Chriosd  'nan  deagh  nithe  annta  fèin, 
agus  gu  bheil  creidmhich  a'  faicinn  a'  mhaitheis  agus 
an  òirdheirceis  a  tha  annta  ;  bhitheadh  e  iomchuidh 
dhuinne  a  bhi  feòraich  a  bheil  nithe  Chriosd 

'nan  deagh  nithe  dhuinn  fèin.  Tha  iad  mar  sin 
dhuinn  an  uair  a  tha  sinn  'gam  miannachadh  os 
cionn  nan  uile  nithe  eile.  Phil.  iii.  8,  "Tha  mi 
a'  meas  nan  uile  nithe  'nan  call  air  son  ro  òir- 
dheirceis  eòlais  Iosa  Criosd  mo  Thighearna." 
B'urrainn  e  feum  a  dheanamh  de  na  nithe  ud  a 
bha  aige;  gidheadh,  ann  an  rathad  coimeis,  cha 
robh  a  chridhe  'g  am  meas  ach  mar  chall  agus 
mar  aolach.  Agus  thugamaid  fainear  cionnus  a 
tha  an  Salmadair  a'  cur  an  cèill  na  cùis  ann  an  so. 
"Tha  mo  chridhe  a'  deachdadh,"  deir  e,  "agus 
mo  theangadh  ag  aideachadh."  Tha  e  furasda 
r'a  aideachadh  gu  bheil  nithe  Chriosd  'nan  deagh 
nithe,  agus  gu  bheil  sinn  a'  meas  nan  uile  nithe 
eile  mar  chall  agus  mar  aolach;  ach  a  bheil  ar 
cridheachan  da  rireadh  'gam  meas  mar  sin? 
mur  'eil,  tha  sinn  a'  teachd  gearr  air  sin  a  tha  an 
Salmadair  a'  ciallachadh  ann  an  so.  A  bheil  ar 
cridheachan  da  rireadh  a'  cur  meas  air  nithe 
maithe  Chriosd — nithe  timchioll  glòir  a  phearsa, 
agus  a  ghràidh  d'a  eaglais,  agus  òirdheirceis  a 
rioghachd  agus  a  riaghlaidh  ?  Is  iad  sin  fèin  na 
nithe  air  a  bheil  e  labhairt ;  glòir  a  phearsa, 
"Ni's  maisiche  na  cloinn  nan  daoine";  glòir  a 
rioghachd,  "  Marcaich  air  d'aghaidh  gu  buadhach  "  ; 
"tha  do  righ-chaithir,  a  Dhè,  gu  saoghal  nan 

saoghal "  ;  a  ghràdh  d'a  eaglais,  "  Eisd,  a  nighean, 
agus  amhairc,  agus  aom  do  chluas ;  agus  di-chuimh- 
nich  do  shluagh  fèin,  agus  tigh  d'  athar;  an  sin 
gabhaidh  an  Rìgh  mòr  thlachd  ann  ad  àille " : 
a  bheil  meas  againn  air  na  nithibh  so  ann  ar 
cridheachaibh  tha  sinn  a'  feòraich,  ionnus  gu'm 
bitheadh  nithe  eile  ann  ar  suilibh  ach  mar  chall 
agus  mar  aolach — mar  nithe  ris  am  b'urrainn  sinn 
dealachadh  gu  saor?  A  bheil  nithe  Chriosd 
'nan  riarachadh  dhuinn,  co  dhiùbh  a  tha  nithe  eile 
againn  no  nach  'eil?  An  iad  nithe  Chriosd  ar 
toil-inntinn  an  uair  a  tha  nithe  eile  againn  ? 
Is  i  toil  Dhè,  'nuair  a  tha  e  'g  earbsadh  nithe 
eile  ruinn,  gu'n  deanamaid  am  buileachadh  chum 
a  ghlòire;  ach  a  bheil  ar  toil-inntinn  ann  an 
nithe  Chriosd  cho  mòr  as  gu'n  urrainn  sinn  a  bhi 
riaraichte  as  eugmhais  nithe  eile?  Da  rireadh, 
tha  dòchas  agam  gu'n  dean  an  Tighearn  ar 
cuideachadh,  chum,  ma's  e's  gu'n  tig  sinn  gu  bhi 
call  nan  uile  nithe  air  son  nithe  maithe  Chriosd, 
gu'n  dean  sinn  e  gu  suilbhire  agus  gu  toileach. 
Aon  ni 's  urrainn  mi  a  ràdh,  mar  is  faigse  thàinig 
cuid  do  bhi  call  nan  uile  nithe,  eadhon  a'  bheatha 
fèin,  's  ann  is  fearr  a  bha  Criosd  dhaibh.  Agus 
ma's  i  toil  Dhè*  ar  toirt  gu  ruig  sin,  gu'n  caill  sinn 
na  h-uile  ni  eile,  ghuidhinn  air  bhur  son  gu'n 

tigeadh  'ur  cridheachan  gu  bhi  faotainn  gu  robh 
nithe  Chriosd  da  rireadh  ni's  ro  fhearr  na  bha 
sibh  riamh  a'  measrachadh.  Ni  so  ar  giùlain 
troimh  ar  dorchadas  agus  ar  n-àmhghar  uile — a 
bhi  riaraichte  le  nithibh  Chriosd  'nuair  a  dh'fhaodas 
nithe  eile  a  bhi  uainn.  Agus  gabhaibh  e  chum 
bhur  comhfhurtachd,  ged  a  robh  sibh  a  nise 
criothnachadh  ri  smuaineachadh  air  dealachadh 
ri  fuiltein  bhàrr  'ur  cinn,  mar  gu'm  b'e  bhur  cuid 
uile  e,  gidheadh,  ma  tha  sibh  da  rireadh  'n  'ur 
creidmhich,  'nuair  a  thig  sibh  gu  bhi  dealachadh  ris 
na  h-uile  ni,  bheirear  dhuibh  a  dheanamh  gu 
suilbhire.  Thig  Criosd  chum  bhur  cuideachaidh 
ann  a  bhi  'ga  dheanamh.  Deanaibh  sibh  fèin 
a  cheasnachadh,  ma  seadh,  a  dh'fhaicinn  an  e 
aonta  lorn  a  tha  sibh  a'  toirt  do'n  t-soisgeul  agus 
do  nithe  Chriosd,  no  a  bheil  sibh  'gam  faotainn 
maith,  agus  freagarrach,  agus  tarbhach — gur 
"deagh  ni"  e  dhuibh. 

Anns  an  dara  àit.  Thugamaid  fainear  o  na 
briathraibh,  gur  e  dleasdanas  nan  creidmheach  a  bhi 
deanamh  nithe  do  Iosa  Criosd  :  "  Nithe  a  rinn  mi 
do'n  Righ."  A  nis,  is  e  bhi  deanamh  nithe  do 
Iosa  Criosd,  no  mu  thimchioll  Iosa  Criosd,  a  bhi 
beachd -  smuaineachadh  air  —  beachd  -  smuaintean 
suidhichte  a  bhi  againn  mu  Chriosd,  agus  mu 

ghlòir  nan  oirdheirceas  a  tha  ann  :  is  e  so  ris  an 
abrar  ann  an  so,  "  6  Na  nithe  a  rinn  mi,'  a  chuir  mi 
r'a  chèile,  a  rinn  mi  a  chumadh  ann  am  inntinn." 
Cha  d'rinn  e  dealbhan  de  Chriosd,  no  iomhaighean 
dhe  a  chumadh ;  ach  bheachd-smuainich  e  air. 
Goirear  dheth,  "  A  bhi  'g  amharc  mar  ann  an 
sgàthan  air  glòir  an  Tighearna,"  2  Cor.  iii.  18. 
Ciod  e  glòir  an  Tighearna  ?  C'uime,  is  e  sin  glòir 
a  phearsa,  glòir  a  rìoghachd,  glòir  a  ghràidh. 
Càit  a  bheil  iad  sin  r'am  faicinn  ?  Tha  iad  uile 
air  an  taisbeanadh  anns  an  sgàthan.  Ciod  an 
sgàthan  ?  Sgàthan  an  t-soisgeil.  Tha  solus  gach 
glòire  dhiubh  so  a'  dealradh  anns  an  t-soisgeul, 
ionnus  gu  bheil  iad  air  an  taisbeanadh  ann 
dhuinne.  Ciod  e,  ma  seadh,  ar  gnothuch-ne  ? 
C'uime,  a  bhi  'g  amharc  air  a  ghlòir  so ;  is  e 
sin,  a  bhi  beachdachadh  oirre  tre  chreidimh,  a 
bhi  beachd-smuaineachadh  oirre — de'n  goirear  ann 
an  so  a  bhi  deanamh  "  nithe  do'n  Righ." 
Goirear  dheth  mar  an  ceudna  "  Criosd  a  bhi 
chòmhnuidh  annainn,"  Eph.  iii.  17;  agus,  "Focal 
Chriosd  a  bhi  gabhail  comhnuidh  annainn  gu 
saoibhir,"  Col.  iii.  16 — mar  a  tha  deanta  'nuair 
a  tha  Jn  t-anam  a'  meudachadh  ann  an  smuaintibh 
mu  Chriosd.  Fhuair  mi  tuilleadh  buannachd  o 
smuaintibh  uaigneach  mu  Chriosd,  na  fhuair  mi 

o  ni  sam  bith  eile  anns  an  t-saoghal  so ;  agus  tha 
mi  a'  meas,  an  uair  a  tha  smuaintean  sòlasach, 
urramach  aig  an  anam  mu  phearsa  agus  mu  ghlòir 
Chriosd  fèin,  gur  e  sin  an  rathad  anns  a  bheil 
Criosd  a'  gabhail  còmhnuidh  ann.  Ma's  aithne 
dhomh  ni  sam  bith  o  m'  fhèin-fhiosrachadh,  is  e 
so  e — gu  faod  duine  a  shoirbheachadh  agus  a 
chrionadh  ann  an  gràs  a  thomhas  a  rèir  nam 
beachd-smuaintean  a  bhitheas  aige  mu  phearsa 
Chriosd,  agus  mu  ghlòir  a  rloghachd  agus  a 
ghràidh.  Tha  cridhe  an  duine  sin  a'  soirbheachadh 
leis  am  miann  a  bhi  còmhradh  ri  Criosd  mar  a  tha 
e  air  a  thaisbeanadh  anns  an  t-soisgeul ;  ach 
mur  'eil  toil  aige  dha,  tha  bàs  agus  crionadh  air 
teachd  air. 

"  Do'n  Righ  "  ; — tha  an  Salmadair  a'  toirt  fainear 
Chriosd  mar  righ. 

Anns  an  treas  àit.  Thugaibh  fainear  gu  bheil  glòir 
àraidh  ann  an  dreuchd  rioghail  Iosa  Criosd,  air  am 
bu  chòir  dhuinn  a  bhi  cleachdadh  ar  smuaintean 
gach  là.  Tha  comhfhurtachd,  agus  aoibhneas,  agus 
neartachadh  nan  creidmheach,  anns  an  t-saoghal 
so,  a'  luidh  ann  an  dreuchd  rioghail  Chriosd. 
Cia  cho  glòrmhor  as  a  tha  a  chumhachd  mar 
righ  air  a  thaisbeanadh  ann  an  Isa.  lxiii.  i,  "  Cò 
so  a  tha  teachd  o  Edom,  le  culaidh  dhaithte  o 

Bhosrah  ?  e  so  a  tha  sgiamhach  'na  èididh,  a' 
siubhal  ann  am  mòrachd  a  neirt?  Mise,  a  tha 
labhairt  ann  am  fireantachd,  cumhachdach  gu 
teàrnadh  ;  "  agus  nach  'eil  a'  comharachadh  dhuinn 
ach  aon  earrann  d'a  dhreuchd  rioghail — eadhon, 
an  cumhachd  leis  an  dean  e  a  nàimhdean  a  sgrios. 
Tha  muinntir  gu  coitchionn  a'  saoilsinn  gu  bheil 
Edom  fo'n  t-Seann  Tiomnadh  a'  samhlachadh  na 
Roimh  fo'n  Tiomnadh  Nuadh.  Ann  an  so  tha 
iomradh  ghlòrmhor  againn  air  Criosd  a'  gabhail 
air  aghaidh  ann  am  mòrachd  a  chumhachd,  'nuair 
a  tha  bliadhna  a  mhuinntir  shaorta  air  teachd, 
agus  an  uair  a  tha  là  an  dioghaltais  'na  chridhe. 
Cia  cho  eagalach  as  a  bhitheas  e  do'n  t-saoghal ! 
cia  cho  glòrmhor  ann  an  sùilibh  nan  creidmheach  ! 
'nuair  a  chì  sinn  e  sgiamhach  'na  èididh,  a'  siubhal 
ann  am  mòrachd  a  neirt,  gus  an  dean  e  uile 
nàimhdean  reasgach  a  ghlòire  a  sgrios. 

Tha  glòir  ro  chomharaichte  ann  an  rioghachd 
Chriosd,  air  am  bu  chòir  dhuinn  a  bhi  gu  mòr  a' 
beachd-smuaineachadh  chum  saorsa  dhuinn.  Nam 
b'urrainn  sinn  amharc  air  oibreachadh  Chriosd 
an  dà  chuid  an  leth  stigh  agus  an  leth  muigh  ; 
na  rinn  e  agus  na  ni  e  fathast — mar  a  ni  e  gun 
amharus  gach  uile  chreidmheach  a  theàrnadh,  mar 
a  ni  e  gun  amharus  gach  uile  nàmhaid  a  sgrios — 

cho  neo-thuiteamach  as  a  tha  e  'na  ghràs,  cho  do- 
chlaoidhte  as  a  tha  e  'na  dhioghaltas; — chith- 
eamaid  an  sin  glòir  ro  chomharaichte  ann  a 
rioghachd. 

Anns  a'  cheathramh  àit.  Thugaibh  fainear, 
an  uair  a  tha'n  cridhe  làn  gràidh  do  Chriosd, 
gu'n  ruith  e  thairis ;  bithidh  daoine  an  sin  a' 
labhairt  rau  Chriosd  agus  m'a  ghlòir.  "Tha  sinne 
a'  creidsinn,"  deir  an  t-abstol,  "agus  uime  sin 
tha  sinn  a'  labhairt,"  2  Cor.  iv.  13.  Ma  tha  sinne 
a'  creidsinn,  labhraidh  sinn.  Agus  an  uair  a  dh' 
àithneadh  do  na  h-abstoil,  gun  iad  a  labhairt  air 
chor  sam  bith  ann  an  ainm  Iosa,  thubhairt  iad, 
"  Cha'n  'eil  e'n  comas  duinne  gun  na  nithe  a 
chunnaic  agus  a  chuala  sinn  a  labhairt;  cha'n 
urrainn  sinn  gun  an  labhairt."  Ach,  air  an  làimh 
eile,  is  ann  a  tha  iomadh  dearbhadh  muladach 
againn  air  cho  beag  gràidh  as  a  tha  ann  an  cridh- 
eachan  dhaoine  do  Chriosd.  Mo  thruaighe !  ma 
bheir  sinn  fainear  am  mòr-shluagh  de'n  goirear 
Criosduidhean,  c'uin  a  chluinneas  sinn  focal  mu  . 
Chriosd  idir  aca?  c'uin  a  choinnicheas  sinn  ri 
cridhe  a'  cur  thairis  le  gràdh  dha?  Tha  cuid  a' 
labhairt  uime  chum  toibheum  a  thoirt  dha,  cuid 
ann  an  rathad  a  bhi  'ga  mhaslachadh;  ach  a 
thaobh  a  bhi  ullamh  chum  labhairt  air  a  shon, 

38 

1 


Oirdheirceas  Chriosd 


c'àit  am  faighear  e?  Gidheadh  ma  bhitheas  an 
cridhe  làn  d'a  ghràdh,  cuiridh  e  thairis.  Tha 
cuid  aig  a  bheil  ainm  luchd-aideachaidh ;  ach 
is  ainmic  a  chluinnear  focal  mu  Chriosd  aca. 
Nam  b'àill  le  duine  a  bhi  ?na  mhasladh  anns  an 
t-saoghal,  cha'n'  eil  dòigh  as  cinntiche  air  an 
urrainn  e  bhi  ann,  na  gu'n  deanadh  e  Criosd  agus 
a  Spiorad  aideachadh  fa  chomhair  dhaoine. 

Anns  a'  chòigeadh  àit.  Cha'n'eil  aideachadh 
sam  bith  a  tha  taitneach  do  Dhia,  no  tarbhach 
anns  an  eaglais,  ach  sin  a  tha  sruthadh  o  lànachd 
aJ  chridhe.  Is  ni  gun  bhuannachd  ar  teangadh  a 
bhi  "mar  pheann  fir-sgriobhaidh  dheis,"  mur  'eil 
ar  cridheachan  làn.  Ma  tha  ar  n-aideachadh  gu 
bhi  tarbhach  agus  taitneach,  feumaidh  e  sruthadh 
o  lànachd  ar  cridheachan. 

Is  e  so  roimh-ràdh  an  òrain. 

Is  maisiche  thu  na  clann  nan  daoine ;  dhoirteadh  gras  ann 
ad  bhilibh  ;  uime  sin  bheannaich  Dia  thu  gu  brath, — SALM 
Xlv.  2. 

Thug  sinn  iomradh  a  cheana  air  rùn  coitchionn 
na  Sailme  so,  agus  rinn  sinn  beagan  a  labhairt  air 
a  ceann-sgrìobhaidh,  "  Do'n  àrd  f  hear-ciùil ; " 
rinn  sinn  mar  an  ceudna  a'  cheud  rann  f  hosgladh, 
agus  beagan  a  labhairt  air — anns  a  bheil  roimh- 
ràdh  na  Sailme  gu  lèir. 

Ni  sinn  a  nise  beagan  a  labhairt  ribh  o'n  dara 
rann  :  "  Is  maisiche  thu  na  clann  nan  daoine ; 
dhoirteadh  gràs  ann  ad  bhilibh :  uime  sin  bheann- 
aich Dia  thu  gu  bràth."  Tha  fios  agaibh  cò  a. 
tha  air  a  chiallachadh  anns  na  briathraibh  so — 
eadhon,  ar  Tighearn  Iosa  Criosd,  an  Righ,  am 
Mesiah  ;  agus  is  iomradh  so  air,  a  tha  an  Salmadair 
a'  tabhairt  ann  an  rathad  fàistneachd. 

Anns  an  rann  tha  tri  nithe  : — I.  Pearsa  Chriosd 

air  a  chur  an  cèill,  "  Is  maisiche  thu  na  clann 
nan  daoine."  II.  An  deasachadh  a  rinneadh  air 
chum  a  dheanamh  comasach  air  son  'oibre, 
"Dhòirteadh  gràs  ann  ad  bhilibh."  III.  Mar  a 
ghabh  Dia  ris  'na  obair,  "Uime  sin  bheannaich 
Dia  thu  gu  bràth." 

I.  Ann  an  so  tha  pearsa  Chriosd  air  a  chur  an 
cèill,  "  Is  maisiche  thu  na  clann  nan  daoine." 

Faodar  a  thoirt  fainear — i.  Mar  a  tha  e  ann 
fèin,  gu  bheil  Criosd  maiseach.  2.  Ann  an  rathad 
coimeis,  gur  maisiche  e  na  clann  nan  daoine. 

1.  Mar  a  tha  e  ann  fèin :  tha  Criosd  maiseach. 
Tha  e  cur  maise  as  a  leth.  Ann  an  Salm  xxvii.  4 
tha  iomradh  air  a  thoirt  air  maise  Dhè,  "  Chum  gu 
faicinn  maise  an  Tighearna;" — aig  am  faod  suil 
a  bhi  r'a  aoradh.  Ach  tha  e  air  a  labhairt  gu  neo- 
mheadhonach  a  thaobh  Dhè  fèin,  Sech.  ix.  17, 
"Cia  mòr  an  soirbheachadh,  agus  cia  mòr  am 
maise  ! "  Mar  a  tha  maise  am  measg  dhaoine  a' 
coimh-sheasamh  ann  an  coimh-fhreagarrachd  nithe 
d'a  chèile,  is  amhuil  sin  a  thaobh  Dhè  a  tha  e 
coimh-sheasamh  ann  an  comh-chòrdadh  nan  uile 
bhuadhan  diadhaidh  'na  nàdur.  Tha  a  mhaise 
so,  tha  sinn  ag  ràdh,  a'  coimh-sheasamh  ann  an 
comh-chòrdadh  neo-chriochnach  nan  oirdheirceas 
diadhaidh  a  tha  ann.  Theirear  ma  seadh  gu  bheil 

Criosd  maiseach,  gu  bhi  cur  an  cèill  nam  buadhan 
glòrmhor  a  tha  ann. 

2.  Ann  an  rathad  coimeis  :  "  Is  maisiche  thu  na 
clann  nan  daoine;"  is  e  sin — (i)  Na  na  h-uile 
dhaoine  saoghalta.  Tha  tuilleadh  òirdheirceis 
agus  maise  ann  an  Criosd  na  tha  ann  an  uile 
dhaoine  an  t-saoghail.  (2)  Tuilleadh  na  annta- 
san  uile  a  ghnàthaicheadh  anns  an  eaglais,  a  tha 
air  mhodh  àraidh  air  a  chiallachadh  ann  an  so; 
ni's  òirdheirce  na  Maois  agus  Aaron — na  neach 
sam  bith  de  na  righribh  agus  na  fàidhibh  o  shean, 
ged  a  b'òirdhearc  iad.  Rinneadh  èididh  naomha 
do  Aaron,  air  son  glòire,  agus  air  son  maise. 
Ach,deir  an  Salmadair,  "  Tha  Criosd  ni'  sòirdheirce, 
tha  e  ni's  maisiche,  na  neach  sam  bith  de  chloinn 
nan  daoine." 

Thug  sinn  fainear  gu'm  b'e  rùn  na  Sailme  so  a 
bhi  labhairt  mu  rioghachd  Chriosd,  agus  a  bhi 
cur  an  cèill  a'  chomh-ghràidh  a  tha  eadar  Criosd 
agus  'eaglais ;  ach  gidheadh,  anns  a'  cheud  àit,  tha 
e  toirt  an  iomraidh  so  air  a  phearsa  mar  stèidh  an 
iomlain,  "  Is  maisiche  thu  na  clann  nan  daoine." 

Tha  sinn  ag  ràdh,  ma  seadh,  d'a  thaobh — 
I.  Mar  a  tha  e  ann  fèin,  gu  bheil  Criosd  maiseach  ; 
agus  faodar  a  thoirt  fainear  uaith  so,  ma  tha  sinn 
a'  ciallachadh  còir  sam  bith  a  bhi  againn  ann,  no 

sochair  sam  bith  fhaotainn  uaithe,  gur  e  a'  cheud 
ni  air  am  bu  chòir  dhuinn  eòlas  a  chur,  a  phearsa. 
Is  amhuil  an  Salmadair  ann  an  so,  'nuair  a  chuir  e 
roimhe  iomradh  a  thoirt  air  a  rioghachd  agus  air  a 
shochairibh,  tha  e  tòiseachadh  le  a  phearsa. 
Agus  mur  'eil  eòlas  againn  air  pearsa  Chriosd, 
cha'n;eil  còir  sam  bith  againn  ann.  Tha  an 
t-abstol  a'  nochdadh  dhuinn  ciod  a  bu  choir 
dhuinn  a  bhi  againn  'nar  n-aire,  Phil.  iii.  10, 
I  Chum  eòlas  a  bhi  agam  airsan,  agus  air  cumhachd 
aiseirigh-san,  agus  air  comh-chomunn  'fhulangais," 
etc.  Anns  a'  cheud  àit,  tha  e  'g  ràdh,  "Eòlas  a 
bhi  agam  airsan,"  agus  an  sin  tha  e  labhairt  air 
sochairibh  na  rèite  a  rinn  e,  a  tha  leantuinn  mar 
thoradh  an  eòlais  air  a  phearsa.  Is  amhuil  a  tha 
e  'g  innseadh  dhuinn  a  thaobh  a  shearmonachaidh, 
i  Cor.  ii.  2,  "Chuir  mi  romham  gun  eòlas  a 
ghabhail  air  ni  sam  bith  'n  'ur  measg,  ach  air  Iosa 
Criosd,  agus  esan  air  a  cheusadh;" — an  toiseach 
Criosd,  agus  an  sin  esan  air  a  cheusadh ;  an 
toiseach  a  phearsa,  agus  an  sin  a  rèite. 

Agus  is  iad  na  h-aobhairean — 

(i)  Do  bhrigh  gu  feumar  Iosa  Criosd  a  ghràdh- 
achadh  agus  a  roghnachadh  os  cionn  nan  uile  air 
a  sgath  fèin.  Tha  e  'g  innseadh  d'a  dheiscioblu- 
ibh,  Mata  x,  37,  "  An  ti  a  ghràdhaicheas  athair  no 

mathair  ni's  mo  na  mise,  cha'n  airidh  orm  e." 
Ma  tha  sinn  a'  ciallachadh  gu'm  bitheadh  sochair 
sam  bith  againn  uaithe,  feumar  a  ghràdhachadh  os 
cionn  nan  uile  air  a  shon  fèin,  no  air  sgàth  na 
tha  e  ann  fèin.  Bha  e  tilgeadh  air  cuid  a  bha  'ga 
leantuinn,  gu'n  d'  rinn  iad  sin  "chionn  gu'n  d'  ith 
iad  de  na  builionnaibh,"  Eoin  vi.  26.  Agus  ma 
tha  sinn  a'  ciallachadh  a  leantuinn  a  mhàin  air  son 
a  shochairean,  gun  eòlas  againn  air  fèin,  agus  gun 
ghràdh  againn  d'a  phearsa,  anns  nach  bitheadh 
ach  a  bhi  'ga  leantuinn  air  son  nam  builionnan, 
gheibhear  sinn  'nar  coigrich  dha,  'nuair  a  dh'fhaodas 
sinn  fèin  a  bhi  smuaineachadh  gu  bheil  ar  cor  ni's 
fearr. 

(2)  As  eugmhais  so,  cha'n  'eil  duine  sam  bith 
as  urrainn  a  ghràdh  agus  a  chreidimh  a  ghleidh- 
eadh  o  bhi  feineil,  no  o  bhi  tòiseachadh  agus  a' 
criochnachadh  anns  an  fhèin.  Oir  ma  tha  spèis 
againn  a  mhàin  do  nithibh  o  bheil  ar  buannachd 
— ar  peacaidhean  a  bhi  air  am  maitheadh,  ar  n- 
euceartan  a  bhi  air  an  toirt  air  falbh,  agus  ar  n- 
anaman  air  an  teàrnadh,  bhitheamaid  gun  umhal 
againn  an  robh  Criosd  ann  no  nach  robh  a  bhith- 
eadh  'na  chuspair  gràidh  agus  muinghin  dhuinn. 
Ach  mur  nach  bitheadh  so  chum  glòire  Dhè,  cha 
m,ho  a  bhitheadh  e  chum  buannachd  d'ar  n-anam- 

aibh  fèin.  Uime  sin,  ma  tha  sinn  a'  ciallachadh 
beannachd  sam  bith  fhaotainn  o  Chriosd,  feum- 
aidh  sinn  tòiseachadh  le  a  phearsa ;  "Is  maisiche 
thu  na  clann  nan  daoine." 

Tha  so  a'  teagasg  dhuinn — 

Anns  a5  cheud  àit,  Cia  cho  tearc  as  a  tha  hireamh 
nam  fior  chriosdaidhean  anns  an  t-saoghal,  chionn 
gu  bheil  iad  cho  tearc  aig  a  bheil  fior  aithne  air 
pearsa  Chriosd,  agus  aig  a  bheil  fior  ghràdh  dha. 
Tha  cuid  'ga  àicheadh.  Tha  ginealach  dhaoine 
'nar  measg  fèin  a  tha  leigeadh  orra  bhi  'nan 
criosduidhean,  a  tha  'g  àicheadh  pearsa  Chriosd — 
nach  d'  f  hag  aige  aon  chuid  iomlanachd  a  dhiadh- 
achd,  no  a  dhaonnachd,  no  aonadh  a  dhà  nàduir; 
agus  a  rinn  diadhachd  a  dhealbhadh  dhaibh  fèin 
as  eugmhais  Chriosd — cairbh  gun  anam  a  dhean- 
adh  a  bheothachadh,  ionnus  gu'm  bitheadh  e  chum 
feum  sam  bith.  Agus  tha  muinntir  eile  ann  a  tha 
taisbeanadh  cia  cho  beag  meas  as  a  tha  aca  air 
Criosd.  i  Cor.  ii.  8,  "  Nam  b'aithne  dhaibh  e, 
cha  cheusadh  iad  Tighearn  na  glòire."  Am  faodar 
a  smuaineachadh,  nam  b'aithne  do  dhaoinibh 
Criosd,  cia  b'e  air  bith  a  dh'f  haodas  iad  a  leigeadh 
orra,  gu'n  deanadh  iad  a  leithid  de  thàir  air  a 
shlighibh,  air  'orduighibh,  agus  air  aoradh  ? — gu'n 
deanadh  iad  roghainn  de  an  innleachdaibh  diomh- 

ain  fèin  air  thoiseach  orra,  agus  gu'm  bitheadh  iad 
air  am  faotainn  a'  geur-leanmhuinn  nan  uile  aig 
abheil  'fhior  eagal  annta,  a  rèir  comais  an  làimhe? 
Nam  b'aithne  dhaibh  e,  cha  deanadh  iad  e.  Agus 
tha  an  àireamh  as  mo  gu  h-iomlan  aineolach, 
umpadail,  gun  tuigse  timchioll  pearsa  Chriosd : 
seadh,  a  thaobh  mhòran  d'a  bheil  e  air  a 
shearmonachadh,  cha'n  'eil  e  dhaibh  ach  mar  a' 
ghaoith — tha  iad  a'  cluinntinn  fuaime,  ach  cha'n 
'eil  fios  aca  cia  as  a  tha  e  teachd,  no  ciod  as  ciall 
da ;  theagamh  nach  do  chuir  iad  a'  cheisd  aon  uair 
riamh  gu  suidhichte,  Ciod  e,  no  cò  e  Criosd? — 
ciod  anns  a  bheil  òirdheirceis  Chriosd  a'  coimh- 
sheasamh,  no  ciod  ris  a  bheil  sùil  aca  uaithe? 
O  cia  cho  tearc  as  a  tha  iad  a  tha  ri  saothair  chum 
a  bhi  faotainn  comh-chomuinn  dhluth  ris  an  t- 
Slànuighear  so  !  Cia  cho  tearc  as  a  tha  iad  a 
their  ri  gliocas,  "  Is  tu  mo  phiuthar,  agus  a 
ghoireas  am  ban-charaid  de  thuigse,"  mar  a 
theirear  ann  an  Gnath-fhoc  vii.  4,  mu  Chriosd, 
neach  as  e  gliocas  Dhè  !  Ach  d'an  taobh-san  d'an 
aithne  Criosd,  bheir  iad  e  cho  fagus  agus  cho 
dluth  d'an  anamaibh  as  is  urrainn  iad. 

Anns  an  dara  àit.    Tha  so  a'  nochdadh  gur 
mòr  an  t-aobhar  gàirdeachais  a  tha  aca-san  d'an 
d'rinn   Dia   Criosd   fhoillseachadh.     Mata  xvi. 

13-17,  "Cò  a  tha  daoine  ag  ràdh  is  e  Mac  an 
duine  ?"  deir  Criosd  r'a  dheisciobluibh.  "Thubh- 
airt  iadsan,  Tha  cuid  ag  ràdh  Eoin  Baistidh ; 
cuid,  Elias ;  agus  cuid  eile,  Ieremias,  no  aon  de 
na  fàidhibh.  Thubhairt  esan  riu,  Ach  co  tha 
sibhse  ag  ràdh  is  mi?  Agus  fhreagair  Simon 
Peadar  agus  thubhairt  e,  Is  tusa  Criosd,  Mac  an 
Dè  bheò.  Agus  fhreagair  Iosa  agus  thubhairt  e 
ris,  Is  beannaichte  thusa,  a  Shimoin  Bhar-Iona ; 
oir  cha  d'fhoillsich  fuil  agus  feòil  sin  duitse,  ach 
m'  Athair-sa  a  tha  air  nèimh."  Tha  beachdan 
glè  dhorch  aig  an  t-saoghal  mu  Chriosd — amhuil 
an  dall,  a  bha  faicinn  dhaoine  mar  chraobhan  ag 
imeachd :  ach  d'an  taobh-san  aig  a  bheil  eòlas 
Chriosd,  tha  iad  beannaichte  ;  "  oir  cha  d'  f  hoill- 
sich  fuil  agus  feòil  e."  Is  e  so  am  foillseachadh 
spioradail  as  mo,  agus  an  dearbhadh  as  mò  air 
gu'n  d'  fhuair  sinn  foillseachadh  spioradail  sam 
bith  o  Dhia,  eadhon  eòlas  a  bhi  againn  air  pearsa 
Chriosd.  Bitheamaid  tàingeil  air  son  foillseachadh 
sam  bith  de  Chriosd  a  thug  Dia  d'  ar  n-anamaibh ; 
gu  bheil  sealladh  againn  d'a  phearsa,  agus  eòlas 
air;  nach  'eil  e  'na  choigreach  dhuinn,  ach  gu 
bheil  tomhas  a  dh'  eòlas  naomh  aig  ar  n-anam- 
aibh air. 

Agus  ma  rinn  Dia  Criosd  f  hoillseachadh  dhuinn 

mar  so,  bitheamaid  a'  nochdadh  do'n  t-saoghal 
uile  gur  le  Criosd  sinn,  'nuair  a  tha  muinntir  eile 
a'  gabhail  nàire  dheth.  Agus  cionnus  a  ni  sinn 
so  ?  Le  bhi  cur  meas  air  os  cionn  nan  uile  nithe 
eile;  os  cionn  an  t-saoghail,  agus  uile  bhuann- 
achdan  agus  thoil-inntinnean  an  t-saoghail ;  os 
cionn  a  dhòighean  agus  a  chleachdaidhean ;  agus 
sin  do  brigh  gu  bheil  riarachadh  ni's  ro  fhearr 
againn,  agus  cuspair  ni's  ro  ghlòrmhoire  ris  am 
faod  sinn  a  bhi  còmhradh. 

2.  Thugamaid  fainear  o  na  briathraibh,  a  thaobh 
eòlais  Chriosd,  gur  e  a  bu  choir  a  bhi  air  mhodh 
àraidh  'nar  n-aire  na  nithe  sin  anns  a  bheil  e 
ni's  maisiche  na  cloinn  nan  daoine,  agus  anns  a 
bheil  e  ni's  òirdheirce  agus  r'a  mhiannachadh  os 
cionn  nan  uile. 

A  nis,  ciod  anns  a  bheil  Criosd  ni's  maisiche 
na  clann  nan  daoine? 

Freagram,  Ann  an  tri  nithe: — (i)  Ann  an 
inbheachd  a  phearsa;  (2)  Ann  an  oirdheirceas 
'oibre;  agus  (3)  Ann  an  cumhachd  a  theagasgan 
nèamhaidh.  Dh'fhaodadh  eisempleirean  eile 
ainmeachadh,  ach  faodar  an  t-iomlan  a  chruinn- 
eachadh  fo  na  tri  cinn  so ;  agus  le  so  faodaidh 
sinn  freagradh  a  thoirt  air  a'  cheisd  a  tha  gu 
h-uaigneach  air  a  cur  oirnn  le  luchd-aideachaidh 

gun  ghràs  anns  an  t-saoghal,  mar  a  chuireadh 
air  a'  chèile  le  nigheanaibh  Ierusaleim,  Dan 
Shol.  v.  9,  "Ciod  e  fear  do  ghràidh-sa  thar  fear- 
gràidh  eile?" — "Ciod  a  tha  ann  an  Criosd  os 
cionn  mhuinntir  eile  agus  thar  nan  uile  nithe 
eile,  gu'm  bitheadh  a  leithid  a  dh'iomairt  m'a 
thimchioll  ? "  Freagram,  "Tha  e  ni's  maisiche 
na  clann  nan  daoine." 

(i)  Ann  an  inbheachd  a  phearsa.  Is  pearsa 
ni's  ro  òirdheirc  a  ta  ann.  Ciod  anns  a  bheil 
oirdheirceas  pearsa  Chriosd  a'  coimh-sheasamh  ? 
Gun  amharus,  cha'n  ann  idir  ann  an  coslas  a 
dhaonnachd  an  leth  muigh,  gu  h-àraidh  am  feadh 
a  bha  e  anns  an  t-saoghal  so.  Tha  cuid  aig  am 
bi  dealbhan  greadhnach  de  Chriosd,  leis  am  bi 
iad  'ga  thaisbeanadh  glòrmhor  agus  maiseach ; 
agus  is  e  so  stèidh  na  tha  de  chràbhadh  air 
fhaotainn  'nam  measg.  Ach  ciod  a  tha  e  'g  ràdh 
uime  fèin,  Salm  xxii.  6?  "Is  cnuimh  mise,  agus 
cha  duine."  Thugadh  e  chum  na  h-inbhe  sin, 
gu'n  robh  e  air  a  dhimeas  agus  air  a  chur  air 
cul  le  daoinibh.  Ach  na'm  bitheamaid  air  f  haicinn 
le  ar  sùilibh,  nach  bitheadh  e  air  'f  haicinn  maiseach 
leinn?  C'uime,  "cha  robh  sgèimh  no  grinneas 
aige,"  'na  choslas  o'n  leth  muigh,  "gu'n  iarramaid 
e,"  Isa.  liii.  2  ; — ciod,  ma  seadh,  anns  a  bheil 

inbheachd  a  phearsa  coimh-sheasamh  ?  Ann  an 
dà  ni : — [i]  Ann  an  glòir  a  dhiadhachd.  [2] 
Anns  an  lànachd  gun  tomhas  de  ghràs  a  tha  ann 
an  nàdur  a  dhaonnachd  : — 

[1]  Ann  an  glòir  a  dhiadhachd.  Phil.  ii.  6, 
"  Neach  air  bhi  dha  ann  an  cruth  Dhè,  nach  do 
mheas  e  'na  reubainn  e  fèin  a  bhi  comh-ionann  ri 
Dia."  Is  ann  an  so  a  tha  a  ghlòir.  Mar  an 
ceudna  ann  an  Eoin  i.  14,  "Chunnaic  sinn  a 
ghlòir."  Ciod  anns  an  robh  a'  ghlòir  sin  a'  coimh- 
sheasamh?    u  Glòir  aoin-ghin  Mhic  an  Athar." 

Ma  dh'fheòraichear  dhinn,  "Ciod  e  fear  'ur 
gràidh  thar  fear-gràidh  eile  ?  " — "  Ciod  a  tha  ann 
an  Criosd,  gu'm  bitheadh  ar  n-anaman  tinn  le 
gràdh  air  a  shon,  agus  ar  cridheachan  ri  plos- 
gartaich  an  dèidh  a  chomuinn  a  ghnàth  ?  "  Is  ann 
do  bhrigh  gu  faca  sinn  glòir  an  ti  sin  as  e  Dia  os 
cionn  nan  uile  beannaichte  gu  siorruidh. 

[2]  Tha  e  coimh-sheasamh  anns  an  lànachd 
do-labhairt  agus  gun  tomhas  grais  a  bhuilicheadh 
air  nàdur  a  dhaonnachd.  Is  ni  so  air  an  do 
chleachd  mi  uirread  de  mo  smuaintibh  ri  aon  ni 
sam  bith  eile,  eadhon  an  lànachd  gun  tomhas 
gràis  a  tha  ann  an  daonnachd  Chriosd.  Is 
amhuil  a  tha  an  t-abstol  ag  ràdh,  Eoin  iii.  34, 
"  Cha'n  ann  a  rèir  tomhais  a  tha  Dia  a'  toirt  an 

Spioraid  da."  Cionnus  a  rèir  tomhais  ?  "  Thugadh 
gràs  do  gach  aon  againne  a  rèir  tomhais  tiodhlaic 
Chriosd,"  Eph.  iv.  7.  Aig  gach  aon  againne  tha 
tomhas ;  ach  thugadh  dhasan  e  gun  tomhas.  Tha 
lànachd  gun  tomhas  gràis  ann  an  daonnachd 
Chriosd,  de  bheil  sinne  'nar  luchd-comhpairt ; 
oir  "as  a  lànachd-san  fhuair  sinne  uile,  agus  gràs 
air  son  gràis."  Tha  e  neo-chriochnach  ann  an 
nàdur  na  diadhachd,  air  a  chomh-pàirteachadh  ri 
daonnachd  Chriosd,  agus  tridsan  ri  anamaibh  a 
phobuill.  O  thobair  siorruidh  na  Diadhachd,  tre 
dhaonnachd  Chriosd,  aig  am  bheil  lànachd  gun 
tomhas,  mar  cheann  na  h-eaglais,  tha  e  sruthadh, 
tha  sinn  ag  ràdh,  chum  a  bhuill  uile.  Ann  an  so, 
ma  seadh,  tha  e  "ni's  maisiche  na  clann  nan 
daoine." 

(2)  Tha  e  mar  sin  ann  an  oirdheirceas  'oibre. 
A  thaobh  oibre  Chriosd,  bha  i  de  nàdur  nach  robh 
neach  riamh  ann  a  rinn  a  coimhlionadh  agus  nach 
mò  a  b'urrainn  neach  sam  bith  a  coimhlionadh,  ach 
e  fèin  a  mhàin.  Tha  e  nor,  "  Thugadh  an  lagh 
le  Maois,  ach  thàinig  gràs  agus  fìrinn  le  Iosa 
Criosd,"  Eoin  i.  17.  Nach  b'urrainn  an  lagh  gràs 
a  thabhairt,  agus  an  gnothuch  so  a  choimhlionadh, 
ionnus  gu'n  tugadh  e  steach  fireantachd  shiorruidh, 
maitheanas  peacaidh,  sith  ri  Dia,  agus  teàrnadh 

an  anama?  Cha  b'urrainn;  "An  ni  nach  robh 
an  comas  do'n  lagh  a  dheanamh,"  rinn  Dia  fèin, 
"ag  cur  a  Mhic  fèin  uaithe  ann  an  coslas 
feòla  peacaich,"  Rom.  viii.  3.  Ach  bha  iobairtean 
ann  fo'n  lagh ;  'nuair  a  pheacaich  daoine,  nach 
b'urrainn  iad  sin  rèite  dheanamh  ?  Cha  b'urrainn  • 
"  Iobairt-loisgte  agus  iobairt-pheacaidh  cha  d'iarr 
thu.  An  sin  thubhairt  mi,  Feuch,  tha  mi  teachd, 
chum  do  thoil  a  dheanamh,"  Salm  xl.  7.  Ach 
nach  bitheadh  fireantachd  ann  na'n  deanadh 
daoine  an  lagh  a  choimhead,  agus  gu'n  leanadh 
iad  an  dèidh  fireantachd  ?  Mo  thruaighe !  cha 
ruigeadh  iad  idir  oirre;  Rom.  x.  3,  4,  "Oir  is 
e  Criosd  crioch  an  lagha,  chum  fireantachd  do 
gach  neach  a  chreideas."  Uime  sin,  tha  sinn  a' 
faicinn  nach  f  hòghnadh  aon  chuid  gniomharan  an 
lagha,  no  iobairtean  an  lagha,  no  fireantachd  an 
lagha.  "Tha  saorsa  an  anama  luachmhor/'  agus 
sguireadh  e  am  feasd,  mur  bhitheadh  gu'n  d'rinn 
Criosd  an  obair  so  a  ghabhail  os  làimh.  'Nuair 
nach  robh  ach  leabhar  r'a  fhosgladh  anns  an  robh 
taisbeana  do'n  eaglais,  cha  d'fhuaireadh  a  h-aon  a 
bha  airidh  air  fhosgladh,  gus  an  do  bhuadhaich 
Criosd,  Taisb.  v.  2-5.  Mur  faodtadh  taisbeanan 
nuadha  sam  bith  a  dheanamh  ach  a  mhàin  le 
Criosd,  is  ro  lugha  na  sin  a  dh'f haodadh  aon 

neach  eile  air  nèamh  no  air  thalamh  anaman 
dhaoine  a  shaoradh  o'n  bhàs  agùs  o  ifrinn,  agus 
deagh-ghean  Dhè  fhaotainn  dhaibh,  agus  saorsa 
shiorruidh  a  chosnadh  air  an  son. 

(3)  Tha  e  ni's  ro  òirdheirce  na  clann  nan  daoine, 
anns  an  taisbeanadh  a  rinn  e  de  thoil  Dhe.  Rinn 
Criosd  a  leithid  a  thaisbeanadh  de  thoil,  agus  de 
ghràdh,  agus  de  ghràs  Dhè,  as  nach  fhaca  clann 
nan  daoine  a  shamhuil  riamh  roimhe. 

Is  iad  so  na  nithe  a  bu  chòir  dhuinn  a  thoirt 
fainear  ann  an  Criosd,  mar  a  tha  e  ni's  maisiche 
na  clann  nan  daoine,  ann  an  inbheachd  a  phearsa. 
ann  an  oirdheirceas  'oibre,  agus  ann  an  glòir 
an  taisbeanaidh  a  rinn  e. 

Faodar  f  heòraich,  "  Carson  a  bu  chòir  dhuinn 
Criosd  a  thoirt  fainear  anns  gach  oirdheirceas 
do-labhairt  dhiubh  so  a  tha  ann?"  Freagram — 

[1]  Chum  nach  bitheadh  ar  cridheachan  air  an 
giulan  air  falbh  no  air  an  slugadh  suas  le  cloinn 
nan  daoine,  no  le  glòir,  agus  urram,  agus  ana- 
miannaibh,  agus  toil-inntinnibh,  agus  fèin-f  hireant- 
achd  dhaoine.  Nam  b'àill  leinn  nach  bitheadh  ar 
cridheachan  air  an  tàladh  agus  air  an  toirt  a 
thaobh  leò,  is  e  an  dòigh  air  am  faod  sinn  a  bhi 
air  ar  gleidheadh,  a  bhi  cleachdadh  ar  creidimh 
air  gach  oirdheirceas  gun  choimeas  a  tha  anns  an 

Tighearn  Iosa  Criosd.  An  urrainn  an  saoghal  a 
bhi  'na  Dhia  uil-fhoghainteach  dhuinne,  agus  'na 
dhuais  ro  mhòr?  An  urrainn  an  saoghal  ar 
peacaidhean  a  mhaitheadh,  ar  n-anaman  a 
theàrnadh,  ar  saoradh  o'n  fhèirg  ri  teachd, 
agus  rùn-dìomhair  na  firinn  fhoillseachadh  dhuinn 
o  uchd  an  Athar  ?  An  urrainn  e  inntinn  Dhè  a 
leigeadh  ris  dhuinn?  an  urrainn  e  gràs  agus  gràdh 
a  chomh-pàirteachadh  ruinn  ?  Mur  urrainn,  bith- 
eadh  ar  smuaintean  a  ghnàth  air  an  cleachdadh 
airsan  as  maisiche  na  clann  nan  daoine. 

[2]  Tha  beachd-smuaintean  mu  òirdheirceis  so 
Chriosd  anabarrach  freagarrach  air  son  a  bhi 
meudachadh  creidimh  agus  gràidh  annainn.  Is 
iad  na  h-oirdbeirceis  sin  ann  an  Criosd  na  cusp- 
airean  àraidh  air  a  bheil  na  gràsan  so  a'  faotainn 
cleachdaidh.  Ciod  a  tha  sinn  a'  creidsinn  agus 
a'  gràdhachadh?  Nach  'eil  sinn  a'  creidsinn  ann 
an  Criosd  mar  Mhac  Dhè,  mar  an  Dia-duine  ann 
an  aon  phearsa?  nach  ann  fo'n  bheachd  so  a  tha 
sinn  a'  toirt  gràidh  dha  ?  nach  'eil  sinn  a'  creidsinn 
gu'n  d'rinn  e  rèite  air  ar  son  ?  agus  nach  'eil  sinn 
a'  creidsinn  na  h-oibre  òirdheirc  a  rinn  e  a 
choimhlionadb,  agus  nach  'eil  i  ro  ionmhuinn 
leinn?  Uime  sin,  is  e  bhi  cleachdadh  ar 
smuaintean  air  na  nithibh  so  an  rathad  air  a  bhi 

meudachadh  creidimh  agus  gràidh  annainn.  Agus 
is  e  an  t-aobhar  mòr  gu  bheil  ar  creidimh  cho 
anmhunn  agus  ar  gràdh  cho  fuar,  nach  'eil  sinn  a' 
toirt  tuilleadh  cleachdaidh  d'ar  n-anamaibh  ann 
an  smuaintean  neo-mheadhonach  air  Criosd  agus 
air  na  h-òirdheirceis  a  tha  ann.  Tha  sinn  mar  is 
trie  beò  a'  toirt  fainear  nan  sochair  a  tha  againn 
ann  an  Criosd;  ach  na'm  b'urrainn  sinn  ar 
n-anaman  a  chleachdadh  ni's  ro  mhò  air  Criosd 
fèin  ann  an  creidimh  agus  ann  an  gràdh,  bhith- 
eamaid  a'  meudachadh  ni's  ro  mhò  anns  na 
gràsaibh  so,  ionnus  gu'm  bitheadh  sinn  air  ar 
n-atharrachadh  ni's  ro  mhò  dh'  ionnsuidh  a 
iomhaigh?  "Air  bhi  dhuinn  uile  le  aghaidh 
gun  fholach,  ag  amharc  mar  ann  an  sgàthan  air 
glòir  an  Tighearn,  tha  sinn  air  ar  n-atharrachadh 
chum  na  h-iomhaigh  ceudna,"  2  Cor.  iii.  18. 
Cha'n  'eil  e  cho  furasda  do  neach  a  bhi  'na  chriosd- 
aidh  as  a  tha  mòran  a'  saoilsinn.  Cia  cho  aotrom, 
faoin  as  a  tha  smuaintean  mhòran  d'an  goirear 
criosduidhean  timchioll  Chriosd,  gun  a  bhi  gu 
bràth  a'  toirt  fainear  a  bheil  fìor  eòlas  spioradail 
aca  air  no  nach  'eil ! 

II.  Is  e  an  dara  ni  a  tha  r'a  thoirt  fainear  anns 
na  briathraibh — an  deasachadh   a   rinneadh  air 
Criosd)  ann  an  nàdur  an  duine,  chum  a  bhi  toirt 

coimhlionaidh  do'n  dreuchd  agus  do'n  obair 
mhòir  so,  a  tha  anns  an  t-Salm  so  air  a  chur  as  a 
leth,  agus  sin  air  a  shonrachadh  le  gràs  a  bhi  air 
a  dhòrtadh  'na  bhilibh. 

Agus  tha  tri  nithe  a  dh'f  heudar  a  thoirt  fainear  : — 

1 .  Nàdur  an  deasachaidh  so ;  agus  is  e  sin,  gràs* 

2.  An  dòigh  air  an  d'rinneadh  a  chomh-pàirt- 
eachadh;  agus  is  e  sin,  dhòirteadh  e\  cha'n  e 
sileadh  a  th'ann,  ach  dòrtadh.  3.  Sin  anns  an 
do  ghabh  e  còmhnuidh,  air  dha  a  bhi  air  a 
chomh-pàirteachadh,  dhòirteadh  gràs  'na  bhilibh. 

i.  Nàdur  an  deasachaidh  so,  eadhon,  gràs. 

Tha  gràs  anns  an  Sgriobtuir  r'a  thuigsinn  air  dà 
rathad : — (1)  Air  son  gràis  agus  naomhachd  anns 
an  leth  stigh,  no  gràsan  an  Spioraid.  Goirear  gràs 
de  nithibh  a  bhuilichear  air  daoinibh,  agus  a 
dh'oibrichear  annta,  mar  de  ghnè  na  beatha 
spioradail.  (2)  Tha  gràs  a'  ciallachadh  deagh- 
ghean  agus  gràidh  tfn  leth  muigh.  "Tre  ghràs 
tha  sibh  air  bhur  tearnadh;"  is  e  sin,  tre  shaor 
dheagh-ghean  Dhè. 

Ann  an  so  tha  e  r'a  thuigsinn  anns  a'  cheud  ' 
seadh,  mar  ghnè  na  naomhachd  agus  a'  ghràis 
anns  an  leth  stigh.    Bha  so  air  a  dhòrtadh  ann 
am  bilibh  Chriosd.    Tha  gràs  anns  an  dara  seadh 
mar  an  ceudna  air  'ainmeachadh  anns  a'  chuid 

56 


Oirdheirceas  Chriosd 


mu  dheireadh  de'n  rann,  "Uime  sin  bheannaich 
Dia  thu  gu  bràth." 

Agus  faodar  a  thoirt  fainear,  a  thaobh  sin  anns  an 
do  dboirteadh  an  gràs  so,  gu  bheil  sùil  àraidh  aige 
ri  dreuchd  Chriosd  mar  fhàidh,  trid  an  d'rinn  e 
a  dhleasdanas  a  choimhlionadh  ann  a  bhi  foill- 
seachadh  toil  Dè.  Rinn  Criosd  gràs  a  nochdadh 
agus  a  thaisbeanadh  anns  gach  ni  a  rinn  e  agus 
a  thubhairt  e  anns  an  t-saoghal  so,  mar  is  iad  na 
bilean  am  meadhon  air  son  a  bhi  taisbeanadh 
ciod  a  tha  anns  an  inntinn. 

Is  e  a  cheud  seadh  dhiubh  so  air  a  bheil  sinn 
air  dhòigh  àraidh  gu  bhi  labhairt — eadhon,  gur  e 
gràs  an  sgeadachadh  sin  a  tha  fàgail  daonnachd 
Chriosd  cho  anabarrach  ion-mhiannaichte  agus 
glòrmhor. 

Cha  b'e  gliocas  saoghalta  am  feart  a  dh'fhàg 
Criosd  cho  maiseach,  cho  ion-mhiannaichte,  agus 
cho  glòrmhor,  ged  a  bha  an  ìànachd  a  bu  ro  mho 
ann  de  gach  uile  ghliocas ;  cha  b'e  greadhnachas, 
no  mòralachd,  no  glòir  shaoghalta,  no  ni  sam  bith 
a  tha  fo  mheas  aig  daoine,  a  rinn  e :  cha  b'e,  ach 
b'e  a  dh'fhàg  Criosd  cho  àillidh  agus  glòrmhor 
an  ni  d'a  bheil  daoine  a'  toirt  fuath  agus  a  tha 
iad  a'  geur-leanmhuinn.  Cha  d'  rinn  Dia  saoibhreas 
a  bhuileachadh  air  Criosd ;  bha  e  bochd,  agus  sin 

cho  bochd  as  nach  robh  ionad  aige  anns  an 
cuireadh  e  a  cheann  fodha :  cha  mhò  a  bhuilich 
e  maise  corporra  air ;  oir  bu  chnuimh  e,  agus  cha 
bu  duine.  Gidheadh  deir  Dia,  "  Ni  mi  glormhor 
e."  Cionnus?  Bithidh  e  làn  gràs.  "Chunnaic 
sinn  a  ghlòir,  mar  ghlòr  aoin-ghin  Mhic  an 
Athar."  "Chunnaic  sinn  e,"  deir  iad :  "cha'n 
fhac  an  saoghal  ach  duine  bochd,  air  an  d'  rinn 
iad  tàir;  ach  chunnaic  sinne  a  ghlòir."  Agus 
ciod  a  ghlòir  a  bha  ann?  "Bha  e  làn  gràis," 
Eoin  i.  14.  Tha  eadhon  glòir  Iosa  Criosd  a' 
coimh-sheasamh  ann  an  gràs. 

Agus  c'arson  a  tha  glòir  so  Chriosd  a'  coimh- 
sheasamh  ann  an  gràs  ?  Air  son  nan  tri  aobh- 
airean  a  leanas  : — 

(1)  Do  bhrìgh  gur  e  an  gràs  so  anns  an  leth 
stigh  anns  am  bheil  aiseag  ìomhaigh  Dhè  a'  coimh- 
sheasamh.  B'e  an  t-iomlan  de'n  ghlòir  a  mheas 
Dia  iomchuidh  a  chomh-pàirteachadh  r?a  chreutair 
an  duine  (agus  bha  sin  do-labhairt  mòr,  agus  b'e 
na  h-uile  e  air  son  an  d'rinn  e  a  chomharachadh), 
a  bhi  'ga  chruthachadh  'na  iomhaigh  agus  'na 
choslas  fèin.  B'e  so  a'  ghlòir  a  rùnaich  Dia, 
cha'n  'eil  na  h-uile  ni  eile  ach  a'  leantuinn  sin. 
A  nis,  dh'fhàg  sinne  an  iomhaigh  so,  agus  thàinig 
sinn  gu  bhi  cho  cosmhuil  ris  an  di'abhuil  as  ged  a 

ghineadh  sinn  uaithe.  Eoin  viii.  44,  A  thaobh 
nàduir  tha  sinn  'nar  cloinn  do'n  diabhul,  is  esan 
ar  n-athair ;  tha  sinn  'nar  "  siol  nan  nathraichean 
nimhe."  Ach  is  e  gràs  a  tha  'g  ath-nuadhachadh 
iomhaigh  so  Dhè.  Is  e  gràs  a  tha  taisbeanadh 
Dhè  dhuinn;  agus  air  an  aobhar  sin  tha  glòir 
Chriosd  a'  coimh-sheasamh  ann  an  gràs.  Tha  an 
t-abstol  ag  innseadh  so  dhuinn,  2  Cor.  iv.  6, 
"Tha  sinn  ag  amharc  air  glòir  Dhè  ann  an  gnùis 
Iosa  Criosd."  Cionnus  sin?  Do  bhrigh,  anns 
an  lànachd  gràis  a  bha  ann  an  Criosd,  gu  bheil 
a  shamhuil  sin  de  thaisbeanadh  air  a  dheanamh  de 
Dhia,  as  gu  faod  sinn  a  choslas  fhaicinn  ann. 
Is  e  daonnachd  Chriosd  leis  a  bheil  an  taisbean- 
adh mòr  de  Dhia  air  a  dheanamh,  agus  sin  do 
bhrigh  anns  an  nàdur  sin  gu  bheil  còmhnuidh  aig 
sin  uile  as  e  iomhaigh  agus  coslas  Dhè,  eadhon, 
gràs  'na  lànachd. 

(2)  Is  e  an  gràs  so  glòir  Chriosd,  do  bhrigh 
gur  e  a  tha  'g  aomadh  a  chridhe  chum  a'  mhaitheis 
agus  a'  chaoimhneis  sin  uile  a  nochd  e  dhuinn. 
Cia  uaith  a  dh'èirich  e  gu'n  d'rinn  Iosa  Criosd  ar 
gràdhachadh  ionnus  gu'n  do  leig  e  sios  a  bheatha 
air  ar  son?  c'arson  a  tha  e  buanachadh  ann  an 
gabhail  truais  dhinn,  eadhon  an  uair  a  bha  sinn 
aineolach,  agus  air  seacharan  o'n  t-slighe?  Tha 

an  t-iomlan  a'  sruthadh  o  ro  mheud  a'  ghràidh  do- 
labhairt  agus  nèamhaidh  a  bha  'na  chridhe  agus 
'na  anam,  leis  an  robh  e  air  aomadh  d'a  ionnsuidh. 
Mar  is  mò  an  tomhas  gràis  a  tha  againn,  is  ann  is 
mò  a  bhiiheas  againn  de  ghràdh,  agus  de  thruas, 
agus  de  thlachd  ann  an  coimhlionadh  toil  Dè. 
Ach  bha  a  shamhuil  sin  de  làitachd  gràis  ann 
an  Criosd,  as  gu'n  robh  a  chridhe  air  aomadh  gu 
bhi  deanamh  a'  mhaith  so  uile  dhuinn — a  bhi 
beò,  a  bhi  bàsachadh,  a  bhi  'g  eadar-ghuidhe  air 
ar  son.  Tha  so  a'  fàgail  Chriosd  anabarrach 
maiseach  agus  glòrmhor  do  shùil  a'  chreidimh. 

(3)  Is  e  glòir  Chriosd  e,  mar  is  esan  an 
t-eisempleir  mòr  ris  am  bu  chòir  dhuinn  a  bhi  'g 
iarraidh  comh-chumadh  fhaotainn.  Air  dhuinn  na 
h-uile  ni  a  chall,  agus  a  bhi  air  seacharan  thig 
agus  uaith,  cha  bu  leòir  e  gu'n  cuirteadh  riaghailt 
Par  comhair,  feumaidh  sinn,  os  barr,  eisempleir  a 
bhi  againn  a  ni  sinn  a  leantuinn ;  feumaidh  sinn  a 
bhi  cosmhuil  ri  Criosd.  Agus  tha  miann  ro  làidir 
ann  an  cridhe  gach  uile  chreidmhich  anns  an  t- 
saoghal  a  bhi  cosmhuil  ri  Iosa  Criosd ;  do  bhrigh 
gu'n  d'rinn  Dia  a  chomharachadh,  ann  an  rathad 
orduigh,  mar  eisempleir  dhuinn.  Agus  cha'n  'eil 
annainn  ach  Criosduidhean  suarach,  a  tha  'nar 
masladh  do'n  aideachadh,  mur  e  so  a  ghnàth  priomh 

run  ar  n-anaman — a  bhi  anns  an  t-saoghal  mar  a 
bha  Criosd  ann — gu'm  bitheadh  an  inntinn  cheudna 
annainn  a  bha  annsan,  Phil,  ii  5 ;  a  bhi  macanta, 
iriosal,  creidmheach,  gràdhach,  foighidneach,  'gar 
n-àicheadh  fèin,  mar  a  bha  esan. 

Gu  bhi  comh-dhùnadh  ann  an  rathad  cleachd- 
aidh ; — ma's  e  an  gràs  agus  an  naomhachd  so  o'n 
Jeth  stigh  anns  an  robh  Criosd  ni's  maisiche  na 
clann  nan  daoine,  chionn  gu'n  do  dhòirteadh  gràs 
'na  bhilibh ;  an  sin — 

1.  Teagaisgeadh  so  dhuinn  meas  a.  bhi  againn 
air  os  cionn  nan  uile  nithe  eile.  An  ni  sin  a  rinn 
Criosd  maiseach,  ni  e  sinne  maiseach  mar  an 
ceudna :  cha'n  ann  ann  an  sùilibh  an  t-saoghail : 
cha  d'  rinn  e  Criosd  mar  sin  ann  am  beachd  an 
t-saoghail;  mar  is  mo  a  bha  e  meudachadh  ann 
an  gràs,  is  ann  is  mò  a  rinn  iad  tàir  air ; — ach  tha 
e  'gar  fàgail  maiseach  ann  an  sealladh  Dhè  agus 
nan  aingeal  naomha  uile,  agus  ann  am  breithneach- 
adh  nan  uile  chreidmheach  anns  an  t-saoghal.  Ma 
tha  sinn  ann  an  tomhas  sam  bith  cosmhuil  ri 
Criosd,  ni  e  ar  fàgail  àillidh,  agus  maiseach,  agus 
ion-mhiannaichte  ann  an  suilibh  nan  uile  aig 
a  bheil  suilean  a  chi  e  agus  cridheachan  a 
thuigeas  e. 

2.  Na  bitheadh  uirread  de  mheas  againn  air  a' 

ghreadhnachas  agus  air  a'  ghlòir  a  tha  aig  daoinibh 
an  t-saoghail  'nan  saoibhreas,  'nan  cumhachd, 
agus  'nan  onoir.  Cia  cho  ullamh  as  a  tha  sinn  air 
uairibh  air  a  bhi  monmhor  agus  a'  gearain  annainn 
fèin  a  thaobh  nan  nithe  so,  agus  a  bhi  smuaineach- 
adh  gur  mòr  an  sonas  a  tha  aca — gu  bheil  iad  cho 
mòr  agus  cho  glòrmhor  as  a  tha  an  coslas  !  Ach 
tha  fios  aig  Dia  nach  'eil  a  bheag  idir  annta  ach 
sin  air  a  bheil  e  deanamh  tàir,  agus  air  an  dean 
naoimh  agus  ainglean  tàir  tre'n  uile  shiorruidh- 
eachd. 

Crioslaich  do  chlaidheamh  air  do  leis,  0  a  ghaisgeich  ;  le 
d'  ghlòir,  agus  le  dy  mhòralachd. — SALM  xlv.  3. 

Anns  an  dara  rann  tha  iomradh  air  a  thoirt  air 
pearsa  Chriosd,  agus  air  aobhar  a'  bheannachaidh 
a  rinn  Dia  air  agus  a  thaitneis  ann  'na  obair,  air 
do  run  dà-f  hìllte  a  bhi  aig  an  t-salm  ; — anns  a; 
cheud  àit,  A  bhi  'nochdadh  glòir  Chriosd  'na 
dhreuchd  rioghail;  anns  an  dara  àit,  A  bhi 
nochdadh  a'  chomh-ghràidh  a  tha  eadar  Criosd 
agus  'eaglais. 

Anns  an  treas  rann  so  tha  iomradh  againn  air 
Criosd  a'  dol  an  ceann  na  ceud  earrainn  d'a  obair, 
agus  tha  e  air  a  labhairt  ann  an  rathad  misneach- 
aidh  air,  ann  an  ainm  Dhè  an  t-Athar,  chum  a 
dhreuchd  a  ghabhail  os  làimh,  agus  coimhlionadh 
a  thoirt  dhi.  "Crioslaich  do  chlaidheamh,"  deir 
e,  "  air  do  leis,  O  a  ghaisgeich,  le  d'  ghlòir  agus  le 
d'  mhòralachd." 

Tha  tri  nithe  anns  na  briathraibh  : — I.  An  obair 

a  tha  air  a  toirt  do  Chriosd,  no  air  mhodh  àraidh 
'ullachadh  air  son  na  h-oibre :  "  Crioslaich  do 
chlaidheamh  air  do  leis."  II.  An  dotgh  air  an 
deanadh  e  an  obair  so  a  choimhlionadh :  "  Le  d' 
ghlòir  agus  le  d'  mhòralachd."  Agus  (an  ni  air  an 
leudaich  sinn  air  mhodh  àraidh)  III.  An  t-ainm 
a  tha  ann  an  so  air  a  thoirt  do  Chriosd; 
eadhon,  "A  Ghaisgeich."  Is  gaisgeach  e  ann  an 
coimhlionadh  na  dreuchd  chum  a  bheil  e  air 
àrdachadh  : — 

I.  Tha  ullachadh  Chriosd  againn  air  son  'oibre : 
"  Crioslaich  do  chlaidheamh  air  do  leis."  Thugam- 
aid  fainear  dà  ni : — i.  Ciod  e  claidheamh  Chriosd. 
2.  Ciod  a  tha  air  a  chiallachadh  le  bhi  crioslachadh 
a'  chlaidheimh  so  air  a  leis. 

i.  Is  e  claidheamh  Chriosd  focal  Dè;  is  amhuil 
a  ghoirear  dheth,  u  Claidheamh  an  Spioraid,  ni  as 
e  focal  Dè,"  Eph.  vi.  17.  Do  bhrìgh  gur  e  an 
Spiorad  leis  a  bheil  Criosd  gu  neo-mheadhonach 
a'  frithealadh  a  rioghachd,  is  e  claidheamh  an 
Spioraid  claidheamh  Chriosd:  agus  uime  sin,  far 
a  bheil  iomradh  air  a  thoirt  air  Criosd  ann  a 
rioghachd,  theirear  gu  bheil  "  claidheamh  a'  teachd 
a  mach  as  a  bheul,"  Taisb.  i.  16;  ni  ris  an  abrar 
ann  an  àit  eile,  "Slat  a  bheòil,"  Isa.  xi.  4.  Is  e 
focal  Dè,  ma  seadh,  ni  as  e  inneal  mòr  Chriosd 

ann  an  riaghladh  a  rioghachd,  de'n  goirear  ann  an 
so  a  chlaidheamh. 

2.  A  thaobh  so  theirear,  "Crioslaich  do  chlaidh- 
eamh air  do  leis."  Is  e  crioslachadh  a'  chlaidheimh 
air  an  leis,  a  bhi  'ga  chur  'an  uidheam  chum 
cleachdaidh.  'Nuair  a  bha  Daibhidh  a'  gabhail 
suas  an  aghaidh  Nabail,  thubhairt  e  r'a  dhaoinibh, 
"Cuiribh  gach  duine  a  chlaidheamh  air,"  i  Sam. 
xxv.  13.  Uime  sin,  is  e  a  th'air  a  chiallachadh  le 
Criosd  a  bhi  crioslachadh  a  chlaidheimh  air  a  leis, 
am  focal  a  bhi  air  a  bhuileachadh  ann  an  orduigh- 
ean  an  t-soisgeil,  far  am  faod  e  bhi  deas  chum 
feuma.  Tha  an  dòigh-labhairt  so  ag  amharc  ris 
an  àm  anns  an  deachaidh  e  suas  an  àirde,  agus  a 
chuir  e  'fhocal  uaithe  chum  a  bhi  cur  suas 
a  rioghachd.  An  sin  chuir  e  fhocal  an  uidheam 
chum  a  bhi  coimhlionadh  rùintean  mora  a  ghràidh 
agus  a  ghràis,  'nuair  a  "thug  e  dream  àraidh  gu 
bhi  'nan  abstolaibh,  dream  eile  gu  bhi  'nam 
fàidhibh,  dream  eile  gu  bhi  'nan  soisgeulaichibh, 
agus  dream  eile  gu  bhi  'nan  aodhairibh  agus  'nan 
luchd-teagaisg,"  Eph.  iv.  n.  Rinn  e  daoine  a 
chur  an  uidheam  le  tiodhlacaibh  agus  comasaibh 
chum  a  bhi  frithealadh  fhocail  air  son  uile 
chriochan  a  rioghachd. 

II.  Is  e  an  dbigh  air  a  bheil  e  coimhlionadh 

65 


Oirdheirceas  Chriosd 


'oibre,  "  Le  d'  ghlòir  agus  le  d'  mhòralachd."  Is 
e  glòir  agus  mòralachd  Chriosd  a  chumhachd  agus 
ughdarras.  Agus  is  amhuil  a  labhradh  uime  leis 
na  fàidhibh,  mar  mhisnich  dha,  gu'n  deanadh  e 
f hocal  a  chòmhdach  le  cumhachd  agus  ughdarras 
air  son  a  bhi  cur  suas  a  rioghachd — air  son  a  bhi 
togail  suas  agus  a'  gleidheadh  na  h-eaglais  anns  an 
t-saoghal. 

Na  nithe  so  tha  sinn  a'  labhairt  ann  an  rathad 
coitchionn;  bheir  sinn  a  nis  air  dhòigh  àraidh 
fainear — 

III.  An  t-ainm  a  tha  ann  an  so  air  a  thoirt  do 
Chriosd — "  O  a  ghaisgich ; "  agus  tha  e  filleadh 
ann  neach  a  tha  toirt  buaidh  anns  na  h-uile  ni  a 
ghabhas  e  os  làimh. 

Thugamaid  fainear  uaith  so,  gu  bheil  an 
Tighearn  Iosa  Criosd,  mar  righ  na  h-eaglais,  air  a 
sgeadachadh  le  mòr-chumhachd  chum  a  bhi  toirt 
coimhlionaidh  do  uile  ruintibh  agus  chriochaibh 
an  riaghlaidh  so.  Theirear  uime,  Salm  lxxxix.  19, 
gu'ri  do  chuir  Dia  "cuideachadh  air  aon  a  tha 
cumhachdach."  Tha  e  air  a  labhairt  anns  af 
cheud  àit  a  thaobh  Dhaibhidh,  "  Fhuair  mi 
Daibhidh  m'òglach."  Ach  ciod  a  b'  urrainn 
Daibhidh  bochd  a  dheanamh  ?  neach  a  thugadh  0 
chrò  nan  caorach.  Uime  sin,  mar  a  bha  Daibhidh 

ann  fèin,  cha  b'e  cuideachadh  a  leagadh  air,  ach 
cuideachadh  a  rinneadh  air.  Ach  bha  Daibhidh 
'na  shamhladh  air  Criosd;  agus  is  ann  m'a 
thimchioll-san  a  dh'  fheumar  na  briathran  a 
thuigsinn ; — is  esan  an  t-aon  a  tha  cumhachdach. 
Air  a'  mhodh  cheudna,  air  do  Isaiah,  caib.  Ixiii.  i, 
a  bhi  cur  an  cèill  Chriosd  ?na  rioghachd,  tha  e  'g 
ràdh,  "  Mise,  a  tha  labhairt  ann  am  f  ireantachd, 
cumhachdach  gu  teàrnadh."  Agus  a  ris,  ann  an 
Salm  xxiv.  7,  tha  dol  suas  Chriosd  air  nèamh  air  a 
chur  an  cèill ;  air  do  na  geatachan  agus  do  na 
dorsan  siorruidh  a  bhi  air  an  togail  suas,  chum 
gu'n  tigeadh  Righ  na  glòire  steach.  Air  do'n 
cheisd  a  bhi  air  a  cur,  "  Cò  e  so  Righ  na  glòire  ?  " 
tha  e  freagradh,  "  An  Tighearn,  làidir  agus  treun." 
Is  buadh  e,  ma  seadh,  a  tha  anns  gach  àit  air  a 
chur  as  leth  Iosa  Criosd,  gu  bheil  e  cumhachdach. 

Ann  an  so  faodar  fheòraich, —  r.  Cia  uaith  a 
tha  Criosd  air  a'  mhodh  so  cumhachdach  air  son 
a  bhi  cur  an  gniomh  a  dhreuchd  rioghail  ?  agus, 
2.  Ciod  iad  na  criochan  air  son  a  bheil  e  cur  a 
chumhachd  an  cleachdadh  ? 

1.  Cia  uaith  a  tha  Criosd  air  a'  mhodh  so 
cumhachdach?  Tha  Criosd  cumhachdach  air  dà 
aobhar : — 

(1)  O  chumhachd  neo-chriochnach  a  Dhiadhachd; 

ni  as  e  stèidh  a  ghniomharan  cumhachdach  ann 
an  aonadh  a  phearsa.  Is  amhuil  a  tha  am  fàidh 
a'  cur  an  cèill,  Isa.  ix.  6,  "  Rugadh  dhuinne  duine- 
cloinne,  thugadh  dhuinne  mac."  Agus  ciod  a 
ghoirear  dheth  mar  ainm  ?  "  Iongantach,  Comh- 
airliche,  An  Dia  cumhachdach;" — "An  duine- 
cloinne  so  a  rugadh  dhuinne,  am  mac  so  a  thugadh 
dhuinn,  goirear  mar  ainm  dheth  (is  e  sin,  is  e  a  tha 
da  rireadh  ann) — An  Dia  cumhachdach.''  Carson 
sin  ?  Do  bhrìgh  gu  bheil  nàdur  na  Diadhachd  air 
aonadh  ri  nàdur  na  daonnachd  anns  an  aon 
phearsa;  trid  a  bheil  an  t-aon  phearsa  ceudna 
'na  dhuine-cloinne  a  rugadh,  agus  mar  an  ceudna 
'na  Dhia  cumhachdach. 

(2)  Tha  e  cumhachdach  o'n  ughdarras  agus 
o'n  chumhachd  a  thugadh  dha  o'n  Athair,  mar  an 
t-eadar-mheadhonair,  air  son  a  bhi  coimhlionadh 
an  iomlain  d'a  obair.  Tha  dà  ni  a  tha  deanamh 
neach  cumhachdach  gu  laghail  chum  a  bhi 
coimhlionadh  chriochan  cothromach ;— anns  a' 
cheud  àit,  neart  agus  cumhachd ;  anns  an  dara  àit, 
ughdarras.  Far  a  bheil  neart  agus  cumhachd 
gun  ughdarras,  is  ainneart  e;  agus  far  a  bhei] 
ughdarras  gun  chumhachd,  cha'n  'eil  ann  ach 
laigse.  Bha  neart  agus  cumhachd  aig  Criosd  mar 
an  Dia  cumhachdach;  agus  tha  ughdarras  aige 

mar  an  ceudna,  chionn  gu'n  d'  thugadh  gach  uile 
chumhachd  dha  o  Dhia  an  t-Athair,  mar  a 
dh'fhaodar  fhaicinn  ann  am  Mata  xxviii.  18; 
Eph.  i.  20-22,  agus  ann  an  iomadh  àit  eile. 

Ach  theagamh  gu'n  abair  cuid,  "Ma's  e  Criosd 
an  Dia  cumhachdach  a  rèir  a  naduir,  cionnus  a 
theirear  gu'n  d1  thugadh  gach  uile  chumhachd 
agus  ughdarras  dha?  Rinn  Dia  cumhachd  agus 
tighearnas  a  bhuileachadh  air,  os  cionn  gach 
uile  uachdaranachd." 

Freagram, — 'Nuair  a  theirear  gu'n  d'  thugadh  a 
chumhachd  do  Chriosd,  cha'n  'eil  e  r'a  thoirt 
fainear  gu  h-iomlan  mar  Dhia,  no  gu  h-iomlan 
mar  dhuine;  ach  mar  an  Dia-duine,  an  t-Eadar- 
mheadhonair, — fear-rèite  eadar  Dia  agus  duine : 
agus  anns  an  t-seadh  so  thug  an  t-Athair  a 
chumhachd  dha  chum  a  rioghachd  a  chur  suas. 

2.  Is  e  an  dara  ni  a  tha  r'a  fheòraich. — Ciod 
tad  na  criochan  air  son  a  bheil  an  Tighearn 
Iosa  a'  cur  a  chumhachd  so  an  cleachdadh  leis 
a  bheil  e  air  a  sgeadachadh  ?  Freagram, — Chum 
nan  còig  chrìochan  so: — (1)  Chum  a  bhi  cur  suas 
a  rioghachd  no  'eaglais  anns  an  t-saoghal ;  (2) 
Chum  a  bhi  gleidheadh  'eaglais;  (3)  Chum  a 
bhi  claoidheadh  a  nàimhdean ;  (4)  Chum  a  bhi 
dusgadh  nam  marbh ;  (5)  Ann  an  toirt  breth 

air  gach  uile  fheòil,  agus  ann  an  roinn  dhuaisean 
agus  pheanasan  siorruidh :  nithe  a  tha  uile  'nan 
gniomharaibh  cumhachd  neo-chriochnaich. 

(i)  Tha  Criosd  a'  cur  an  cleachdadh  a  mhòr- 
chumhachd  ann  an  togail  suas  'eaglais.  Ann  an 
Mata  xvi.  18,  tha  ar  Tighearn  ag  ràdh,  "Togaidh 
mise  m'  eaglais ; "  agus  ann  an  Eabh.  iii.  3,  4,  tha 
an  t-abstol  a'  nochdadh  gu'm  bu  ghniomh  cumhachd 
dhiadhaidh  a  bhi  togail  eaglais  so  Dhè  :  "  An  ti 
a  thog  na  h-uile  nithe,  is  e  Dia."  Cha  robh  neach 
sam  bith  a  b'  urrainn  eaglais  a  thogail  anns  gach 
uile  linn  ach  Dia  fèin.  Agus  nam  b'  urrainn 
sinne  sealladh  a  ghabhail  de'n  dòigh  air  an  d'  rinn 
Iosa  Criosd  'eaglais  a  thogail  an  toiseach  anns  an 
t-saoghal,  dh'fhaodadh  sinn  fhòghlum  nach  robh 
teagamh  r'a  chur  'na  chumhachd  a  thaobh  ni  sam 
bith  a  bha  aige  r'a  choimhlionadh  'na  dhèigh  sin. 
Bha  ifrinn  agus  uile  chumhachd  an  t-saoghail  air 
a  dhol  ann  an  comh-bhoinn  an  aghaidh  Chriosd 
agus  a  shoisgeil.  Bha  an  cinne-daoine  uile,  glic 
agus  neo-ghlic,  fòghlumta  agus  neo-fhòghlumta, 
Iudhach  agus  Greugach,  air  an  cur  thige  leis 
gach  ni  a  bhi  iad  a'  meas  luachmhor  dhaibh, 
chum  a  dhol  an  comh-bhoinn  gu  bhi  cur  bacaidh 
air  Criosd  ann  an  togail  suas  a  rioghachd.  Ri 
aghaidh  a'  chumhachd  so  uile  chuir  e  beagan 

dhaoine  bochda^  neo-fhòghlumta,  neo-ealamh;  gun 
a  bheag  a  chuir  'nan  làmhaibh  ach  claidheamh  an 
Spioraid,  eadhon  focal  Dhè,  agus  gun  uidheam 
sam  bith  umpa  ach  tiodhlacan  agus  comasan  air 
son  a  bhi  frithealadh  an  fhocail :  agus  b'e  so  a  bhi 
f  crioslachadh  a  chlaidheimh  air  a  leis."  Chuir 
e  na  daoine  bochda  so  air  òbair;  agus  air  dha  an 
sgeadachadh  le  a  ghlòir  agus  le  a  mhòralachd, 
rinn  iad  àr  agus  milleadh  ann  an  rioghachd  an 
diabhuil ;  agus  ceum  air  cheum  ni  iad  à  sgrios, 
gus  am  bi  i  fa  dheòidh  air  a  di-mhilleadh  bhàrr 
aghaidh  na  talmhainn.  Uime  sin,  bu  ghniomh 
mòr-chumhachd  e  air  taobh  Chriosd  a  bhi  cur 
suas  a  rioghachd  agus  'eaglais. 

(2)  Tha  Criosd  a'  cur  a  mhòr-chumhachd  an 
cleachdadh  ann  an  gleidheadh  na  /i-eag/ais,  an 
dèidh  dha  a  cur  suas.  Is  e  so  a  tha  e  cur  an 
cèill,  Isa.  xxvii.  3,  "Tha  mise,  an  Tighearn,  5ga 
choimhead,  uisgicheam  e  gach-  tiota;  chum  's 
nach  dochainn  aon  neach  e,  coimhididh  mi  e  a  là 
agus  a  dh'oidhche."  Ged  a  chuireadh  an  eaglais 
suas,  cha'n  'eil  comas  aice  a  sheasas  leatha  fèin ; 
oir  gu  ruig  deireadb  an  t-saoghail  bithidh  geatachan 
ifrinn  agus  cumhachd  an  t-saoghail  'gan  cleachdadh 
fèin  'na  h-aghaidh.  Ach  deir  e,  "Coimhididh 
mise  i,  'agus  cha  toir  geatachan  ifrinn  buaidh 

oirre.' "  Tha  eaglais  fheòlmhor  no  eaglais  shaogh- 
aita  anns  an  t-saoghal;  agus  cionnus  a  tha  i  sin 
air  a  coimhead?  Leis  an  làimh-làidir — laghannan 
agus  cumhachd  dhaoine  aig  a  bheil  an  gnoth- 
uichean  saoghalta  f  illte  suas  ann  a  bhi  'ga  coimhead; 
agus  cogaidh  iad  air  son  an  rìoghachd  fèin.  Air 
an  làimh  eile,  tha  eaglais  spioradail  aig  an 
Tighearn  Iosa  Criosd,  eadhon  iadsan  uile  a  tha 
creidsinn  ann.  Tha  iadsan  mar  an  ceudna  air 
an  coimhead;  ach  ciamar?  Le  feartaibh 
uaigneach  cumhachd  o  Iosa  Criosd.  Cha  robh 
linn  riamh  de'n  t-saoghal,  o  dhol  suas  Chriosd  air 
nèimh,  anns  nach  robh  feartaibh  mòr-chumhachd 
Chriosd  air  an  cleachdadh  ann  an  coimhead  na 
h-eaglais  so.  Rinn  e  sluagh  a  cboimhead  agus  a 
ghleidheadh  dha  fèin  fo'n  iomlan  de  riaghladh  an 
Ana-criosd.  Mur  bitheadh  neach  idir  air  f  hagail 
air  an  talamh  anns  am  bitheadh  eagal-san,  agus  a 
bhitheadh  a'  creidsinn  ann,  bhitheadh  uile  gheall- 
aidhean  Dhè  dha  air  teachd  gu  crich.  Ach  rinn 
e  sluagh  a  ghleidheadh  gu  h-uaigneach  dha  fèin 
le  a  mhor-chumhachd,  am  measg  an  iomlain 
de  chul-shleamhnachadh  an  Ana-criosd.  Agus 
tha  e  deanamh  sin  air  an  là  'n  diugh,  am  measg 
a'  chùl-shleamhnachaidh  nuaidh  leis  a  bhei 
daoine  a'  falbh  chum  Ana-criosd  a  ris ;  oir,  ann 

na  làithibh  o  shean,  thuit  an  saoghal  air  falbh  a 
dh'  ionnsuidh  Ana-criosd  le  saobh-chreidimh  agus 
iodhol-aoraidh ;  tha  iad  a  nis  a'  tuiteam  air  falbh 
le  mi-naomhachd  agus  àicheadh  air  Dia  :  gidheadh 
tha  an  Tighearn  Iosa  Criosd,  le  feartaibh  uaigneach 
a  mhòr-chumhachd,  a'  gleidheadh  eaglais  fèin 
troimh  'n  iomlan,  agus  'ga  giùlan  cho  teàruinte 
troimh  an  nàimhdeas  nuadh  so  as  a  rinn  e  troimh 
an  t-seann  nàimhdeas. 

(3)  Tha  e  cur  a  chumhachd  an  cleachdadh 
chum  a  bhi  claoidheadh  agus  a'  ceannsachadh  a 
naimhdean  fèin  agus  naimhdean  'eaglais. 

Ciod  iad  na  nàimhdean  a  tha  aig  Criosd?  ciod 
iad  na  nàimhdean  a  tha  aig  'eaglais  ?  Eadhon  na 
tha  de  dheamhain  ann  an  ifrinn,  agus  na  tha  de 
dhaoinibh  agus  de  mhnathaibh  anns  an  t-saoghal 
a  tha  de  shiol  na  nathrach.  Ach  faodaidh  sinn 
na  h-uile  nàimhdeas  air  thalamh  an  aghaidh 
aobhair  Chriosd  a  chruinneachadh  fo  na  ceithir 
chinn  a  leanas : — [1]  Satan;  [2]  An  Saoghal; 
[3]  Am  peacadh;  [4]  Am  bàs.  Is  gaisgeach 
Criosd  ann  an  toirt  buaidh  air  na  nàimhdibh 
so  uile : — 

[1]  Tha  e  cur  a  mhòr-chumhachd  an  cleachd- 
adh ann  an  claoidheadh  Shatain.   B'e  so  a'  cheud 
fhocal  a  labhradh  uime  anns  an  t-saoghal,  ann  an 

Gen.  iii.  15,  "Cuiridh'mi  nàimhdeas  eadar  thusa 
agus  a'  bhean,  agus  eadar  do  shiol-sa  agus  a  slot 
sa :  bruthaidh  esan  do  cheann,  agus  bruthaidh 
tusa  a  shàil-san."  B'e  so  a  cheud  fhoillseachadh 
a  thug  Dia  d'a  chreutairibh  air  teachd  a  Mhic 
anns  an  fheòil — eadhon  gu'n  sgriosadh  e  Satan  5 
agus  is  amhuil  a  tha  an  Spiorad  Naomh  ag 
innseadh  dhuinn  a  rinn  e,  Col.  ii.  15,  "Air  dha 
uachdaranachdan  agus  cumhachdan  a  chreachadh, 
rinn  e  ball-sampuill  diubh  gu  follaiseach,  a' 
deanamh  buaidh-chaithreim  os  an  cionn  tre'n 
chrann  ud  fèin."  Tha  na  briathran  sin,  "  Air  dha 
uachdaranachdan  agus  cumhachdan  a  chreachadh," 
ag  eadar-mhineachadh  a'  gheallaidh  ann  an 
Genesis,  gu'n  deanadh  "sìol  na  mnà"  (Iosa 
Criosd)  "ceann  na  nathrach  a  bhruthadh." 
Cionnus  a  bha  e  gu  sin  a  dheanamh  ?  C'uime, 
ann  an  creachadh  uachdaranachdan  agus  chumh- 
achdan,  agus  ann  an  deanamh  buaidh-chaithreim 
os  an  cionn  gu  follaiseach  'na  chrann-ceusaidh. 
Is  amhuil  a  tha  e  'g  ràdh,  ann  an  Eabh.  ii.  14, 
"Chum  tre'n  bhàs  gu'n  claoidheadh  e  esan  aig  am 
bheil  cumhachd  a'  bhàis,  is  e  sin,  an  diabhul." 
Cha  d'  rinn  e  a  sgrios  a  thaobh  a  bhith,  ach  a 
thaobh  a  chumhachd  agus  'ùghdarras.  Uaith  so, 
anns  a'  cheud  àit,  cha  dJ  fhagadh  aig  an  diabhul 

ach  cumhachd  a  tha'n  leth  stigh  de  chriochaibh, 
leis  nach  bi  oighreachd  shiorruidh  na  h-eaglais  gu 
bràth  air  a  cur  an  cunnart;  agus,  anns  an  dara  àit, 
Tha  e  air  a  ghleidheadh  fa  chomhair  sgrios 
shiorruidh  le  mòr-chumhachd  so  Chriosd. 

[2]  Is  e  an  dara  namhaid  a  tha  aig  Criosd  an 
■saoghal ;  agus  faodar  sin  a  bheachdachadh  aon 
chuid  ann  an  daoine  an  t-saoghail  no  ann  an 
cumhachd  an  t-saoghail : — 

Ann  an  daoine  an  t-saoghail.  Tha  an  Tighearn 
Criosd  a'  cur  a  mhòr-chumhachd  an  cleachdadh 
ann  an  claoidheadh  uile  dhaoine  an  t-saoghail  a 
dh'èireas  suas  'na  aghaidh.  Cia  b'e  air  bith 
tomhas  buaidh  a  dh'  f  haodar  a  mheas  a  bhi  aca, 
tha  iad  uile  air  an  deanamh  'nan  stol  fo  a 
chosaibh :  "  Brisidh  tu  iad  le  slait  iaruinn ;  mar 
shoitheach  criadhadair,  pronnaidh  tu  iad  'nam 
bloiglidibh,"  Salm  ii.  9.  Agus  anns  an  Taisbeanadh 
tha  iomradh  air  a  thoirt  air  dhà  no  tri  de  uairibh  a 
teachd  a  mach  'na  mhòr-chumhachd  chum  a  bhi 
claoidheadh  uile  naimhdean.  Faic  Taisb.  xix. 
1 1-2 1. 

Agus  feumaidh  so  a  bhi ;  oir  ni  e  gach  uile 
ùghdarras  anns  an  t-saoghal  a  cheannsachadh; — 
cha'n  e  mhàin  pearsachan  dhaoine,  ach  gach  uile 
chumhachd  agus  ùghdarras  a  chuirear  suas  no  a 

chleachdar  'na  aghaidh.  1  Cor.  xv.  24,  25,  "  'Nuair 
a  chuireas  e  as  do  gach  uile  uachdaranachd,  agus 
gach  uile  ughdarras  agus  chumhachd.  Oir  is  èigin 
gu'n  rioghaich  e,  gus  an  cuir  e  a  nàimhdean  uile  fo 
a  chosaibh."  Tha  dàil  air  a  chur  ann  an  crich 
nan  uile  nithe  gus  a  bheil  Criosd  air  cur  as  do 
na  h-uile  a  tha  cur  'na  aghaidh.  Ach  tha  duil 
dhurachdach  air  nèimh,  agus  air  an  talamh,  agus 
anns  a'  chruthachadh  uile:  tha  an  t-iomlan  a' 
feitheamh,  mar  aon  duine,  air  son  cleachdadh 
mòr-chumhachd  so  Chriosd  ann  an  ceannsachadh 
nan  uile  nithe  dha  fèin ;  oir  cha  bhi  a'  chrioch 
dheireannach  ann  gu  ruig  sin.  Cia  b'e  air  bith  na 
dh'  fhaodas  sinn  a  ghiulain,  feumaidh  sinn  a  bhi 
toilichte  leis;  cia  b'e  air  bith  na  dh'  fhaodas  sinn 
a  bhi  fulang,  cha'n  fheud  a'  chrioch  a  bhi  ann  gus 
a  bheil  a  nàimhdean  uile  air  an  deanamh  'nan 
stol  fo  a  chosaibh,  agus  nach  bi  ni  sam  bith 
ann  a  sheasas  suas  'na  aghaidh-san  as  e  an 
gaisgeach. 

[3]  Is  e  am  peacadh  'na  phobull  aon  eile  de 
nàimhdibh  Chriosd.  Is  e  am  peacadh,  mar  a  tha 
e  ann  an  daoinibh  gu  nàdurra,  a  tha  cur  beatha 
agus  èifeachd  anns  an  nàimhdeas  sin  uile  a  tha  air 
a  chleachdadh  'na  aghaidh;  agus,  mar  a  tha  e 
fantuinn  anns  na  creidmhich  fèin,  tha  nàimhdeas 

mòr  air  a  chleachdadh  leis  an  aghaidh  Chriosd. 
Cionnus,  ma  seadh,  a  tha  sinn  air  ar  saoradh 
uaithe  ?  cionnus  a  tha  e  air  a  chlaoidheadh  ?  Ann 
an  Rom.  vii.,  tha  an  t-abstol  a'  toirt  iomraidh  air  a' 
choimh-ghleachdadh  agus  air  a'  chòmhrag  a  tha 
aig  creidmhich  ri  fuigheall  a'  pheacaidh  annta,  a 
tha  'gan  cur  a  ghlaodhaich  air  son  saorsa  uaithe 
(24,  25).  Is  e  glaodh  obann  a  tha  briseadh  o'n 
abstol  ann  an  sin,  'nuair  a  bha  e  cur  an  cèill  lagh 
a'  pheacaidh ;  oir  tha  e  glaodhaich  a  mach,  "  Och 
is  duine  truagh  mi  !  co  a  shaoras  mi  o  chorp  a 
bhàis  so?"  Ach  tha  e  cho  obann  a'  freagradh, 
"Tha  mi  toirt  buidheachais  do  Dhia,  tre  Iosa 
Criosd  ar  Tighearn;" — "Tre  chumhachd  Chriosd 
bithidh  an  nàmhaid  so,  am  peacadh,  air  a  chlaoidh- 
eadh. "  Uime  sin,  tha  e  sgriobhta,  caib.  vi.  14, 
"  Cha  bhi  aig  a'  pheacadh  tighearnas  oirbh  :  oir 
cha'n  'eil  sibh  fo'n  lagh,  ach  fo  ghràs ; " — "Ma 
thig  sibh  fo  ghràs,  no  fo  riaghladh  Chriosd,  cha 
bhi  aig  a'  pheacadh  tighearnas  oirbh."  Càit  a 
bheil  aobhar  na  cùis  ?  Ann  an  so  :  do  bhrigh  gur 
e  am  peacadh  aon  de  naimhdibh  mora  Chriosd, 
agus  ni  e  gun  teagamh  a  chlaoidheadh. 

[4]  Is  e  am  bàs  nàmhaid  eile.    Is  e  so  an 
nàmhaid  deireannach,  1  Cor.  xv.  25,  26,  "Is  èigin 
gu'n  rioghaich  e,  gus  an  cuir  e  a  naimhdean  uile 

fo  a  chosaibh.  Sgriosar  an  nàmhaid  deireannach, 
am  bàs.  Agus,  ann  an  rann  54,  tha  e  'g  innseadh 
dhuinn  gu'n  "sluigear  suas  am  bàs  le  buaidh;" 
tha  buaidh  air  fhaotainn  air.  Is  e  an  nàmhaid 
deireannach  e,  do  bhrigh  gu'm  bi  cumhachd  aig 
oirnn,  gu  ruig  crich  nan  uile  nithe;  ach  an  sin 
cuirear  am  bàs  mar  an  ceudna  fo  chosaibh 
Chriosd,  'nuair  nach  fhaigh  sinn  bàs  ni's  mo. 

Is  e  so,  ma  seadh,  an  treas  crioch  air  son  a 
bheil  Criosd  a'  cleachdadh  ro-mheud  a  chumhachd 
— eadhon,  chum  a  bhi  claoidheadh  a  nàimhdean. 

(4)  Is  e  an  ceithreamh  crioch  air  son  a  bheil 
Criosd  gu  ro-mheud  a  chumhachd  a  chur  an 
cleachdadh,  a  bhi  togail  suas  'eaglais  uile  0  na 
ntairbh,  Phil.  iii.  20,  21,  "Tha  ar  caithe-beatha-ne 
air  nèamh ;  an  t-ionad  as  a  bheil  dùil  againn  fòs 
ris  an  t-Slànuighear,  an  Tighearn  Iosa  Criosd;  a 
chruth-atharraicheas,  ar  corp  diblidh,  chum  gu'n 
deanar  e  comh-chosmhuil  r'a  chorp  glòrmhor  fèin, 
a  rèir  an  oibreachaidh  leis  a  bheil  e  comasach 
air  na  h-uile  nithe  a  chur  fo  cheannsal  fèin."  Tha 
ro-mheud  cumhachd  Chriosd  a  ruigheachd  an 
fhad  so,  gu'm  bi  na  mairbh  air  an  togail  leis. 
Seadh,  bithidh  ar  corp  diblidh  air  a  thogail — corp 
ar  n-irioslachaidh ;  is  e  sin,  an  corp  mar  air 
tuiteam  fo  làimh  na  truaillidheachd,  chum  inbhe 

dhìblidh,  ged  a  thigeadh  e  gu  cnuimhean  agus 
duslach,  gidheadh  ni  e'  ath-bheothachadh  le  ro- 
mheud  a  chumhachd.  Togaidh  e  suas  cuirp  a 
shluaigh.  Is  e  sochair  nan  creidmheach  anns  an  là 
sin,  gu'n  togar  suas  iad  an  toiseach,  agus  bithidh 
iad  air  an  togail  air  mhodh  àraidh  le  cumhachd 
Chriosd  mar  eadar-mheadhonair.  Bithidh  an 
cuirp-san  air  an  togail  comh-chosmhuil  ri  a  chorp 
glòrmhor-san,  'nuair  a  bhitheas  muinntir  eile  air 
an  togail  'nan  dèidh  le  cumhachd  dhiadhaidh 
Chriosd  a  mhàin,  agus  sin  air  an  togail  le  an  uile 
ghràineileachdan  oira. 

(5)  Agus  anns  an  àit  mu  dheireadh,  gu'n  a  bhi 
'g  ainmeachadh  tuillidh; — tha  mòr-chumhachd 
Chriosd  air  a  chleachdadh  ann  an  toirt  breth  air 
an  t-saoghal  uile,  agus  a'  comh-roinn  dhuaisean 
sonais  no  truaigh  orra  a  dh'fhanas  tre'n  uile 
•shiorruidheachd,  Mata  xxv.  31-46. 

Mar  so,  ma  seadh,  tha  sinn  a'  faicinn  c'arson  a 
tha  an  Gaisgeach  air  a  ghairm  de  Chriosd  leis  an 
Spiorad  Naomh  tre'n  t-Salmadair  ; — neach  a  bheir 
buaidh  anns  na  h-uile  nithe.  Is  ann  do  bhrigh  a 
chumhachd  dhiadhaidh — is  e  an  Dia  cumhachdach 
e.  Tha  gach  uile  chumhachd  air  nèimh  agus  air 
talamh  air  earbsadh  'na  làmhaibh,  agus  sin  do 
bhrigh  ughdarrais  mar  eadar-mheadhonair.  Agus 

tha  an  cumhachd  so  air  a  chleachdadh  leis  chum 
a  bhi  togail  suas  'eaglais,  chum  a  bhi  'ga  gleidh- 
eadh,  chum  a  bhi  claoidheadh  a  nàimhdean,  chum 
a  bhi  togail  suas  nam  marbh,  agus  chum  a  bhi 
comh-roinn  dhuaisean  agus  pheanasan. 

Cha  'n  aobhar  eagail  duinn : 
Ged  thilgeadh  fòs  na  slèibhte  mòr' 

Am  builsgein  fairg'is  tuinn. — 5.  xlvL  1-2. 

Fa  chùis  an  uamhais  anns  an  oidhch1 

Cha  bhi  ort  geilt  no  sgàth ; 

A'  ruith  air  feadh  an  là: 
Cha  bhi  maoin  eagail  ort  roimh  'n  phlàigh 

Tha  triall  an  dorchadas : 
No  fòs  fa  chùis  an  uilc  a  bhios 

Mu  mheadhon  là  ri  sgrios. — S.  xcL  5-6. 

Is  treise  Dia  ta  chòmhnuidh  shuas 
Na  fuaim  nan  uisge  garbh'; 

Is  treise  Dia  na  sumainnean, 

Is  tonna  cuain  gu  dearbh. — S.  xcii.  4. 


"M  UAIR  a    rinn   a*   Roian-Eorp'  bagairt  a' 
i^l     dheanamh  air  na  h-eileanan  so,  bhitheadh 

e  'na   mhasiadh  air  treubhantas  mic  fhoghain  teach 

Bhreatuinn  mur  a  d'  èirich  iad  mar  aon  duine  a*  dhion  an 

dùthaich  mhàthaireil.  .  •  • 

Oir  tha  araon  ar  Righ  agus  ar  tir  ro-airidh  air 

cathachadh  as  an  leth,  agus  cha  b  e  ach  an  dubh- 

ghealtair  nach  doirteadh  fhuil  gu  toileach  air  an 

sgàth.  .  .  . 

'N  uair  tha  eud  an  t-saighdeir  'na  theine  le  gràdh 
tir'  is  teach',  cha  n'eil  criochan  aig  dànachd  a  spioraid, 
agus  cha'n'eil  beart  arma  ris  nach  sfn  e  làmh.  .  .  . 

Is  fìor  rogha  òigridh  ar  duthcha  saor-shaighdeirean 
ar  Righ,  agus  cha'n'eil  an  coimeas  an  arm  tir  air  bith. 
Bu  choir  "  Tir  nam  beann 's  nan  gleann,"  bhi  na  "  Tir 
nan  gaisgeach."  .  .  . 

'S  ann  le  bhi  gu  cinnteach  air  taobh  Chriosd 
bhithear  neo-sgàthach  arms  a'  chath.  Bitheadh  a 
Cheannard  'na  chridhe  agus  cha  bhi  crith  ann  an 
gàirdean  an  t-saighdeir.  Na  bitheadh  crùbadh  bho'n 
chòmhrag,  oir  thabeatha  a'  Chriosduidh  teàruinnt  agus 
tha  'bhuaidh  cinnteach.  Roimh  dha  dhol 's  a'  chath  tha 
bheatha  ann  an  gleidheadh  Dhè.  Iadsan  bheir  buaidh 
troimh  an  Uan  bithidh  orra  crùn  na  glòire,  agus 
bithidh  slainte  naomhachd  fhoirfe  aca.  Dhealaich  iad 
ri  'n  dòghruinn  anns  a'  bhuaidh,  agus  bithidh  sonas 
bith-bhuan  'nan  cridheachan  agus  aoibhneas  siorruidh 
air  an  cinn  'n  uair  a  shiubhlas  iad  a  stigh  gu  fois  agus 
àrd-shonas  agus  glòir  tigh  an  Athar." 

